text:
Ese Bibiliya yadufasha guhangana n’indwara idakira?
Icyo Bibiliya ibivugaho
Yego. Imana yita ku bagaragu bayo barwaye. Bibiliya ivuga ibyerekeye umugaragu wayo wizerwa igira iti “
Yehova azamwiyegamiza ari ku buriri arwariyeho” (Zaburi 41:3). Niba urwaye indwara idakira, dore ibintu bitatu byagufasha guhangana na yo:
Jya usenga usaba imbaraga zo kwihangana. Iyo usenze ubona “
amahoro y’Imana asumba cyane ibitekerezo byose,” yagufasha gukomeza kwihangana kandi ntuhangayike cyane.
—Abafilipi 4:6, 7.
Jya urangwa n’icyizere. Bibiliya igira iti “
kurangwa n’akanyamuneza bituma ugira ubuzima bwiza, ariko iyo wihebye upfa buhoro buhoro” (Imigani 17:22, Good News Translation). Itoze kujya utera urwenya, kuko ibyo bishobora kukumara agahinda kandi bigatuma ugira ubuzima bwiza.
Iringire amasezerano y’Imana. Kugira ibyiringiro bihamye bishobora gutuma ugira ibyishimo nubwo waba urwaye indwara idakira (Abaroma 12:12). Bibiliya ivuga ko hari igihe ‘
nta muturage uzavuga ati “ndarwaye”’ (Yesaya 33:24). Icyo gihe Imana izakiza abantu indwara zidakira, abaganga bo muri iki gihe badashobora kuvura. Urugero, Bibiliya ivuga ko abantu bashaje bazahinduka inkumi n’abasore, igira iti “
reka umubiri we ugwe itoto riruta iryo mu busore bwe, asubirane imbaraga zo mu minsi y’ubusore bwe.”
—Yobu 33:25.
Icyo wazirikana: nubwo Abahamya ba Yehova bemera ubufasha Imana itanga, iyo barwaye indwara zidakira bajya kwivuza (Mariko 2:17). Icyakora, Abahamya ba Yehova ntibamamaza uburyo ubwo ari bwo bwose bwo kwivuza. Bumva ko buri wese yagombye guhitamo uburyo bumunogeye bwo kwivuza.


c: text/html

text:
ISOMO RYA MBERE
Igitabo cya mbere cy’Abami (1 Bami 3, 4-13)
Muri iyo minsi, 4umwami Salomoni ajya i Gibewoni kuhaturira igitambo, kuko ariho hari hirengeye. - Kuri urwo rutambiro Salomoni yahaturiye ibitambo bitwikwa bigeze ku gihumbi. – 5Ari aho i Gibewoni, Uhoraho amubonekera nijoro mu nzozi, nuko Imana iramubwira iti « Saba ! Urumva naguha iki ? » 6Salomoni arasublza ati « Wagaragarije umugaragu wawe data Dawudi ubudahemuka bukomeye, kuko kuko yagendaga imbere yawe yubahiriza amategeko, akakugirira ubutabera n’ubutungane bw’umutima. Na n’ubu uracyamukomereza ubwo budahemuka, kuko n’umwana we wamwicaje ku ntebe y’ubwami. 7None rero, Uhoraho Mana yanjye, ni wowe wahaye umugaragu wawe kwima ingoma mu mwanya wa data Dawudi, jyewe w’agasore nkaba ntazi gutegeka. 8Umugaragu wawe ari hagati mu muryango witoranyirije, umuryango munini udaslobora kubarwa cyangwa kubarurwa, kubera ubwinshi bw’abawugize. 9Ha rero umugaragu wawe umutima ushishoza kugira ngo ategeke umuryango wawe,asobanure ikibi n’icyiza ; ubundi se koko ni nde washobora gutegeka umuryango wawe ukomeye bene aka kageni ?»
10Icyo Salomoni asabye gishimisha Uhoraho. 11Imana iramubwira iti « Kubera ko usabye ibyo, ukaba utisabiye ubugingo burambye, ntube wisabiye ubukungu kandi ukaba utasabye ko abanzi bawe bapfa, ahubwo ukaba wisabiye gusobanukirwa kugira ngo utegekane ubutungane, 12ngiye kugukorera ibihuje n’amagambo yawe : nguhaye umutima w’ubwitonzi n’ubuhanga ku buryo uzasumba uwakubanjirije wese, n’uzagukurikira wese. 13Ndetse n’ibyo utasabye ndabiguhaye : ari ubukungu, ari ikuzo, ku buryo nta n’umwe mu bami uzamera nkawe mu gihe cyose uzaba ukiriho. »
ZABURI (Zab 119 (118), 9-10,11-12, 13-14)
Inyik/ Nyagasani, umenyeshe ugushaka kwawe.
Mbese ukiri muto yaba indakemwa ate mu nzira ye ?
Yabigeraho akurikiza ijambo ryawe.
Ndagushakashakana umutima wanjye wose,
ntuncishe ukubiri n’amategeko yawe.
Amasezerano yawe nayikomeje mu mutima,
ngira ngo ntagucumuraho.
Uragasingizwa, Uhoraho !
Umenyeshe ugushaka kwawe.
Mpora ntondagura amateka yose waciye.
Mpimbazwa no gukurikiza ibyemezo byawe,
kuruta uko ubukire butera ibyishimo.
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba nyamushumba :
twumva ijwi ryawe tukagukurikira.
Alleluya.
IVANJILI
+ Mariko (Mk 6, 30-34)
Muri icyo gihe, intumwa zihindukiye zivuye mu butumwa bwa mbere 30ziteranira iruhande rwa Yezu, maze zimumenyesha ibyo zari zakoze byose n’ibyo zizigishije byose. 31Nuko arazibwira ati «Nimuze ahitaruye, hadatuwe, maze muruhuke gatoya.» Koko rero abazaga n’abagendaga bari benshi, bigatuma batabona n’umwanya wo kurya. 32Nuko bajya mu bwato bambukira ahantu hadatuwe bagira ngo biherere. 33Abenshi mu bababonye bagenda barabamenya, nuko baza ku maguru baturuka mu migi yose bahirukira, ndetse barahabatanga. 34Yezu amaze kwambuka abona iyo mbaga nyamwinshi y’abantu, abagirira impuhwe kuko bari bameze nk’intama zitagira umushumba, atangira kubigisha byinshi.

robotstxt: allowed

filter: keep


text:
ISOMO RYA MBERE
Igitabo cy’Umuhanuzi Izayi (Iz 22,19-23)
Dore ijambo Uhoraho abwira umutware Shebuna : 19«Ngiye kukwirukana ku murimo wawe, nkunyage umwanya wawe. 20Uwo munsi kandi nzahamagara Eliyakimu mwene Hilikiyahu umugaragu wanjye, 21nzamwambike ikanzu yawe, mukenyeze umukandara wawe, mugabire ubutware bwawe, azabere umubyeyi abatuye Yeruzalemu n’abo mu nzu ya Yuda. 22Nzashyira ku ntugu ze urufunguzo rw’inzu ya Dawudi, nakingura he kugira ushobora gukinga, nakinga he kugira ukingura. 23Nzamushyigikira akomere nk’inkingi ishinze ahantu hakomeye, azabe intebe y’ikuzo ry’inzu ya se.»
ZABURI (Zab 138 (137), 1-2a , 2b-3, 6a.8)
Inyik/ Uhoraho, wowe Mana irangiza amasezerano yayo,
impuhwe zawe zizahoraho ubuziraherezo.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe,
kubera impuhwe zawe n’ubudahemuka bwawe,
kuko warangije amasezerano yawe
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza unyongerera imbaraga.
N’ubwo Uhoraho akomeye bwose ntabura kwita ku baciye bugufi,
Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 11, 33-36)
Bavandimwe, 33mbega ukuntu ubukungu n’ubuhanga n’ubwenge by’Imana birengeje urugero ! Mbega ukuntu imigambi yayo ari inshoberabantu, n’inzira zayo zikaba urujijo! 34Koko rero ni nde wamenye igitekerezo cya Nyagasani, cyangwa ni nde wamubereye umujyanama, 35cyangwa se wabanje kugira icyo amuha ngo azagombe kumwitura? 36Byose bikomoka kuri We, bikabeshwaho na We, bikaberaho We. Nahabwe ikuzo iteka ryose ! Amen.
IBANGONDIRIMBO RIBANZIRIZA IVANJILI (Mt 16,18)
Alleluya Alleluya.
Imana yubatse Kiliziya yayo ku kwemera kwa Petero,
kandi ububasha bwo mu kuzimu ntibuzayitsinda.
Alleluya.
IVANJILI
+ Matayo (Mt 16, 13-20)
Muri icyo gihe, 13Yezu ageze mu gihugu cya Kayizareya ya Filipo, atangira kubaza abigishwa be ati «Abantu bavuga ko Umwana w’umuntu ari nde ?» 14Baramusubiza bati «Bamwe bavuga ko ari Yohani Batisita, abandi ko ari Eliya, abandi ko ari Yeremiya cyangwa umwe mu bandi bahanuzi.» 15Yongera kubabaza ati «Mwebwe se muvuga ko ndi nde ?» 16Simoni Petero aramusubiza ati «Wowe uri Kristu, Umwana w’Imana Nzima !» 17Yezu amusubiza agira ati «Urahirwa Simoni mwene Yonasi, kuko atari umubiri n’amaraso byabiguhishuriye, ahubwo ni Data uri mu ijuru. 18Noneho nkubwiye ko uri Urutare, kandi kuri urwo rutare nzubakaho Kiliziya yanjye, n’ububasha bwo mu kuzimu ntibuzayitsinda. 19Nzaguha imfunguzo z’Ingoma y’ijuru : icyo uzaba waboshye mu nsi kizabohwa no mu ijuru; n’icyo uzaba wabohoye mu nsi kizabohorwa no mu ijuru.» 20Hanyuma yihanangiriza abigishwa kutagira uwo babwira ko ari Kristu.


text:
Amasomo tuzirikana:
-Isomo rya mbere: Iz 61, 1-2a.10-11
-Zaburi : Lk 1, 47-48.49-50.53-54
-Isomo rya kabiri:1Tes 5, 16-24
-Ivanjili:Yh 1, 6-8.19-28
« Hagati yanyu hari uwo mutazi. Niwe ugiye kuza ankurikiye; sinkwiriye no gupfundura umushumi w’inkweto ze.»
Bavandimwe, ayo magambo twumva mu Ivanjili liturujiya yaduteganyirije kuri iki cyumweru cya 3 cya Adiventi, aradufasha kureba aho tugeze mu kwitegura umukiza ugiye kutuvukira ku munsi mukuru wa Noheli. Aradufasha kandi kureba niba uwo mukiza uzatuvukira tuzi uwo ari we, hanyuma buri wese agasubiza iki kibazo: Ko hashize ibyumweru 3 Adiventi itangiye, ni iki kigaragaza ko niteguye koko kwakira Umwana w’Imana uje atugana? Umuntu witeguye neza kwakira uwo mukiza, kuri iki cyumweru tugezeho yafatanya na Bikiramariya kuririmba iyi Magnificat, ati : « Umutima wanjye urasingiza Nyagasani, kandi uhimbajwe n’Imana Umukiza wanjye. Kuko yibutse umuja we utavugwaga, rwose kuva ubu amasekuruza yose azanyita umuhire. Ushobora byose yankoreye ibitangaza, izina rye ni ritagatifu. Impuhwe ze zigaragarizwa abamutinya bo mu bihe byose. Abashonji yabagwirije ibintu, abakungu abasezerera amara masa. Yagobotse Israheli umugaragu we, bityo yibuka impuhwe ze. » (Lk 1, 47-50.53-54)
Mu isomo rya mbere, umuhanuzi arivugira ubwe ko Imana yamutoye, ikamusiga amavuta, ikamwohereza gushyira abakene inkuru nziza, komora abafite umutima wamenaguritse, gutangariza imbohe ko zibohowe, abapfukiranwaga ko bafunguwe no kwamamaza umwaka w’impuhwe z’Uhoraho. Mu by’ukuri, uyu muhanuzi yatorewe gushyira abakene inkuru y’amizero, inkuru ibahumuriza. Aba yari atumweho, ni abantu bari bavuye mu buhungiro asezeranya ko bazongera bakiyubaka, bakongera bakubaka n’igihugu cyabo cyari cyarahindutse amatongo reba (Iz 61, 4). Aya magambo yo mu gitabo cy’umuhanuzi Izayi, afitanye isano rwose n’akubiye mu Ivanjili yo kuri iki cyumweru cya 3 cya Adiventi:
1) Habayeho umuntu woherejwe n’Imana, izina rye rikaba Yohani.
Bavandimwe, Yohani Batisita afite umwanya ukomeye muri iki gihe cya Adiventi. Buri mwaka, icyumweru cya 2 n’icya 3 bimugarukaho. Yohani, niwe muhanuzi wa nyuma mu bahanuzi bakomeye b’Isezerano rya kera(1,76), niwe uhamya bwa mbere ibyerekeye Yezu Kristu ; ni ijwi ry’uvugira mu butayu,agira ati «nimutegure amayira ya Nyagasani ». Yohani Batisita ni umuhamya w’urumuri, nk’uko tubibona mu Ivanjiri ya 4 (Yh1, 7).
2) Yohani Batisita ni umuhamya w’urumuri.
Mu mavanjili 3 abanziriza iya Yohani, batwereka Yohani Batisita nk’umwarimu w’ukwisubiraho : « Nimwisubireho kuko ingoma y’ijuru yegereje » (Mt 3, 2) ; « Ni uko Yohani Batisita atunguka mu butayu yamamaza mu bantu batisimu yo kwisubiraho kugira ngo bakire ibyaha. Maze intara yose ya Yudeya ikagenda imugana, n’abaturage bose ba Yeruzalemu; ni uko bakabatizwa nawe mu ruzi rwa Yorudani, babanje kwirega ibyaha byabo » (Mk 1, 4-5). Iyi vanjili ya Yohani yo, itwereka Yohani Batisita nk’umuhamya w’urumuri. Urwo rumuri, ni Kristu Yezu ubwe.
Twibukiranye ko uwitwa umukristu wese, agomba gufata umwanya uhagije, maze akareba niba koko yarakiriye urwo rumuri. Akenshi ,dushimishwa no kwitwa abakristu nyamara kugenza nka Kristu tukabinyura iruhande. Ingero turazibona hafi, duhereye ku bantu duturanye cyangwa abo duhura nabo mu buzima bwacu bwa buri munsi; abakene, impfubyi, abapfakazi, imfungwa, n’abandi. Abo bose, bakeneye gutabarwa, kwitabwaho; bakeneye gufashwa. Tuvuge ko hari bamwe na bamwe bagerageza; ariko se umuntu yavuga ko nta babika byinshi (ibintu cyangwa amafaranga), kandi hari abandi bakeneye gutabarwa ? Ese wavuga ute ko wakiriye Kristu kandi abo bose babuze ubitaho ubarenza amaso ntubarebe n’irihumye ? Wavuga ute se ko wakiriye Kristu, uri mu bateza amahane n’amakimbirane mu gace utuyemo ? Wavuga ute se ko wakiriye Kristu, kandi ari wowe udatunganya uko ubisabwa umurimo ushinzwe ?
Bana b’Imana, nimucyo duce bugufi twisuzume, maze aho tubona ko tutaragenje uko Nyagasani abidusaba, tubimusabire imbabazi kandi tumusabe imbaraga zo kubikosora. We yiyemeje kudufasha keretse nitwinanirwa ari twe ? Imyitwarire yacu, ibikorwa dukora, amagambo tuvuga ,bikwiye kugaragaza ko koko turi Abemera; abatubona, bakabona ko koko twakiriye urumuri. Mu yandi magambo, dukwiye kugaragara nk’ibikoresho bya Kristu, tukemera agakoresha umunwa wacu mu kubwira abandi ijambo ribakiza, ijambo ribahumuriza, ribakomeza. Amaguru yacu, akayifashisha mu gusanga abamukeneye, mu gusura imfungwa, abarwayi,n’abandi; amaboko yacu, akayifashisha mu kuramira abarushye n’abaremerewe n’imitwaro akabaruhura, amaso yacu akayifashisha mu kubona abo bose batagira ubitaho; amatwi yacu, akayifashisha mu kumva ijwi ry’ababuze kirengera; muri make, umubiri na roho dufite, bikamubera igikoresho kugirango ugushaka kwe kuzurizwe muri twe.
3) « Hagati yanyu hari uwo mutazi » (Yh 1, 26)
Abayahudi b’i Yeruzalemu, batumye abaherezabitambo n’Abalevi kuri Yohani Batisita kumubaza uwo ari we, Yohani yabasubije agira, ati: «ndi ijwi ry’uvugira mu butayu aranguruye, ati nimutegure inzira ya Nyagasani nk’uko umuhanuzi Izayi yabivuze». Yohani amaze kubasubiza, bumvise batanyuzwe, niko kongera kumubaza bati: «none ese kuki ubatiza kandi utari Kristu, ntube na Eliya, ntube na wa muhanuzi? » Yohani niko kuberurira, ati: «njyewe mbatiriza mu mazi,ariko hagati yanyu hari uwo mutazi». Bavandimwe, iyo witegereje ukuntu ku munsi mukuru wa Noheli abantu bafungura, bakica akanyota, ubona neza ko uwo munsi baba barawiteguye bihagije. Turamutse dufashe akanya tukazirikana kuri bya bice 2 bigize umuntu(umubiri na roho),twabona neza igice abantu baha agaciro kurusha ikindi. Nta gushidikanya, kwitegura ibyo tuzakenera ku mubiri hari igihe bibanza imbere yo gutegura ibya roho, nyamara ariko dukwiye kujya tuzirikana kenshi aya magambo Yezu yabwiye Marita, igihe abasuye we na murumuna we Mariya, mu gihe Marita uwo yari ahugiye mu byo gushaka amazimano: «Marita Marita,uhagaritse umutima kandi urahihibikanywa na byinshi; nyamara ibya ngombwa ni bike, ndetse ni kimwe gusa; Mariya yahisemo umugabane mwiza udateze kumwamburwa »(Lk 10,38-42). Bavandimwe, burya n’uwapfuye, agira umubiri, ariko umubiri utacyifitemo roho, ntacy uba ukimaze. Mbasabye mbikuye ku mutima, ngo iyi minsi isigaye ngo tugere ku munnsi mukuru wa Noheli, tugerageze kwitegura uko dushoboye uwo Mushyitsi muhire; dusukure imitima yacu aze ayituremo, ibihabanye n’ugushaka kwe twifitemo(buri muntu azi ibye), adufashe kubirandura mo maze ahabone umwanya ukwiye.
Bavandimwe bana ba Nyirimpuhwe, iminsi mikuru ya Noheli twahimbaje ni myinshi; nyamara imyinshi cyangwa se yose kuri bamwe na bamwe, yagiye ibasiga uko yabasanze, bigaragaza ko tutazi Jambo waje muri twe. Nimuze twisunge Umubyeyi Bikiramariya, adufashe gusenga ubudahwema, adufashe korohera Roho Mutagatifu wifuza kandi wiyemeje gutegura imitima yacu, kugira ngo icyiza kiyirimo tukigumane, naho ikibi tukirukane, ngo uwo Mwami w’amahoro azasange nta makemwa dufite kuri roho no ku mubiri.
Dusabirane kugirango Ijambo ry’Imana twumva, Igitambo cya Kristu dutura, bidufashe kwitegura ku buryo nyabwo kwakira umukiza uri hafi kuvukira; binaduhe kandi imbaraga zo guhora twiteguye, turi maso, kugira ngo n’igihe Nyagasani azazira ku munsi w’imperuka azasange twiteguye.
Noheli nziza kuri mwese, n’umwaka Mushya Muhire wa 2012, uzababere Umwaka w’uburumbuke n’iterambere mu by’Imana.
Diacre NGABONZIZA Noël


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
6 None se tuvuge iki? Mbese dukomeze gukora icyaha kugira ngo ubuntu butagereranywa bugwire?+
2 Ibyo ntibikabeho! Ubwo twapfuye ku byerekeye icyaha,+ twakomeza kubaho mu cyaha dute?+
3 Cyangwa se ntimuzi ko twese ababatirijwe muri Kristo Yesu+ twabatirijwe no mu rupfu rwe?+
4 Ku bw’ibyo rero, twahambanywe+ na we ubwo twabatirizwaga mu rupfu rwe, kugira ngo nk’uko Kristo yazuwe mu bapfuye binyuze ku ikuzo rya Se,+ abe ari ko natwe tugendera mu buzima bushya.+
5 Niba twarunze ubumwe na we mu rupfu rumeze nk’urwe,+ ni na ko rwose tuzunga ubumwe na we mu muzuko umeze nk’uwe,+
6 kuko tuzi ko kamere yacu ya kera yamanikanywe na we+ kugira ngo umubiri wacu wokamwe n’icyaha utagira icyo wongera gukora,+ bityo ntidukomeze kuba imbata z’icyaha.+
7 Upfuye aba ahanaguweho icyaha cye.+
8 Byongeye kandi, niba twarapfanye na Kristo, twizera nanone ko tuzabanaho na we,+
9 kuko tuzi ko Kristo, ubu ubwo yazuwe mu bapfuye,+ atagipfa;+ urupfu nta bubasha rukimufiteho.
10 Urupfu yapfuye, yapfuye rimwe risa kugira ngo akureho icyaha iteka ryose,+ ariko ubuzima arimo ubu, ariho kugira ngo akore ibyo Imana ishaka.+
11 Mu buryo nk’ubwo, namwe mujye mubona rwose ko mwapfuye+ ku cyaha, ariko mukaba muriho+ kugira ngo mukore ibyo Imana ishaka binyuze kuri Kristo Yesu.
12 Nuko rero, ntimukemere ko icyaha gikomeza gutegeka nk’umwami+ mu mibiri yanyu ipfa, ngo bitume mwumvira ibyo irarikira.+
13 Ntimugakomeze guha ingingo zanyu icyaha,+ ngo zibe intwaro zo gukiranirwa,+ ahubwo mwihe Imana mumeze nk’abariho+ bazuwe mu bapfuye, n’ingingo zanyu muzihe Imana zibe intwaro+ zo gukiranuka.
14 Icyaha ntikigomba kubategeka, kuko mudatwarwa n’amategeko+ ahubwo mutwarwa n’ubuntu butagereranywa.+
15 Hanyuma se dukurikizeho iki? Mbese dukore icyaha kubera ko tudatwarwa n’amategeko+ ahubwo dutwarwa n’ubuntu butagereranywa?+ Ibyo ntibikabeho!
16 Mbese ntimuzi ko iyo mukomeje kwiha umuntu mukaba imbata ze kugira ngo mumwumvire, muba mubaye imbata ze kubera ko mumwumvira?+ Mwaba imbata z’icyaha+ mukagororerwa urupfu,+ mwaba izo kumvira+ mukagororerwa gukiranuka?+
17 Ariko Imana ishimwe kubera ko mwahoze muri imbata z’icyaha, ariko mukaba mwarumviye inyigisho mwahawe+ mubikuye ku mutima.
18 Ni koko, kubera ko mwabatuwe+ ku cyaha, mwabaye imbata+ zo gukiranuka.+
19 Ndavuga mu mvugo y’abantu bitewe n’intege nke z’imibiri yanyu,+ kuko nk’uko mwatanze ingingo zanyu+ ngo zibe imbata z’ibikorwa by’umwanda+ n’ubwicamategeko, zigamije ubwicamategeko, ubu noneho mutange ingingo zanyu zibe imbata zo gukiranuka kugira ngo zikore ibikorwa byera.+
20 Igihe mwari imbata z’icyaha,+ nta ho mwari muhuriye n’ibyo gukiranuka.
21 Ariko se, ni izihe mbuto+ mweraga icyo gihe? Ni ibintu+ bibakoza isoni ubu, kuko iherezo ry’ibyo bintu ari urupfu.+
22 Icyakora, kubera ko mwabatuwe ku cyaha mukaba imbata z’Imana,+ ubu mwera imbuto+ zihuje no kwera, kandi iherezo ni ubuzima bw’iteka.+
23 Ibihembo by’ibyaha ni urupfu,+ ariko impano+ Imana itanga ni ubuzima bw’iteka+ binyuze kuri Kristo Yesu Umwami wacu.+
Yohereze
Yohereze
BIBILIYA-UBUHINDUZI BW'ISI NSHYA
Abaroma 6
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IBIGANIRO BAGIRANA NA BAGENZI BABO
Ubwami bw’Imana bwatangiye gutegeka ryari? (Igice cya 2)
Nimucyo dusuzume uko ikiganiro Abahamya ba Yehova bagirana na bagenzi babo gishobora kuba giteye. Reka tuvuge ko Umuhamya witwa Kaniziyo yasubiye gusura umugabo witwa Yohani.
INZOZI ZA NEBUKADINEZARI MURI MAKE
Kaniziyo: Yoha, nishimiye kongera kukubona. Nshimishwa buri gihe n’ibiganiro bishingiye kuri Bibiliya tugirana buri cyumweru. * Amakuru ki se?
Yohani: Nari ndaho.
Kaniziyo: Nshimishijwe n’uko umerewe neza. Ubushize twaganiriye ku mpamvu Abahamya ba Yehova bavuga ko Ubwami bw’Imana bwatangiye gutegeka mu mwaka wa 1914. * Igihe twaganiraga, twabonye ibimenyetso by’ingenzi bibigaragaza mu buhanuzi buri mu gice cya 4 cy’igitabo cyo muri Bibiliya cya Daniyeli. Ese waba wibuka ibyanditse muri icyo gice?
Yohani: Havugwa iby’inzozi z’igiti kinini Umwami Nebukadinezari yarose.
Kaniziyo: Yego rwose. Nebukadinezari yarose igiti kirekire cyane cyakuze kikagera mu ijuru. Yumvise umumarayika w’Imana ategeka ko icyo giti gitemwa, ariko igishyitsi cyacyo n’imizi yacyo bikaguma mu butaka. Nyuma y’“ibihe birindwi” icyo giti cyari kuzashibuka. * Nanone twabonye impamvu ubwo buhanuzi bufite isohozwa ry’uburyo bubiri. Ese waba wibuka uko bwasohoye ku ncuro ya mbere?
Yohani: Harya ntibwasohoreye kuri Nebukadinezari ubwe? Yamaze imyaka irindwi yarataye ubwenge.
Kaniziyo: Ni byo rwose. Nebukadinezari yamaze igihe yarataye ubwenge, kandi muri icyo gihe ntiyari agitegeka. Ariko mu isohozwa ryagutse ry’ubwo buhanuzi, ubutegetsi bw’Imana bwari kumara ibihe birindwi budategeka. Nk’uko twabibonye, ibihe birindwi byatangiye igihe Yerusalemu yarimburwaga mu wa 607 Mbere ya Yesu. Kuva icyo gihe, nta bandi bami bo ku isi bongeye gutegeka ubwoko bwa Yehova Imana bamuhagarariye. Icyakora ku iherezo ry’ibihe birindwi, Imana yari kuzashyiraho Umutegetsi mushya wo mu ijuru, kugira ngo ategeke ubwoko bwayo. Mu yandi magambo, ku iherezo ry’ibihe birindwi ni bwo Ubwami bw’Imana bwo mu ijuru bwari kuzatangira gutegeka. Mu kiganiro twagiranye, twabonye igihe ibihe birindwi byatangiriye. Ubwo rero, turamutse tumenye uko ibyo bihe birindwi bireshya, byadufasha kumenya igihe Ubwami bw’Imana bwatangiriye gutegeka. Ese kugeza aha turi kumwe?
Yohani: Yego rwose. Iri subiramo rimfashije kwibuka byose.
Kaniziyo: Urakoze cyane. Reka noneho dutangire dusuzuma uko ibyo bihe birindwi bireshya. Nongeye gusoma iby’iyi ngingo kugira ngo niyibutse ibintu by’ingenzi. Ndi bugerageze kubigusobanurira uko nshoboye kose.
Yohani: Nta kibazo.
IMINSI Y’IMPERUKA YATANGIYE IBIHE BIRINDWI BIRANGIYE
Kaniziyo: Mu isohozwa rya mbere ry’ubwo buhanuzi buvuga ibya Nebukadinezari, ibihe birindwi byari bihwanye n’imyaka irindwi nyamyaka. Ariko mu isohozwa ryagutse rirebana n’Ubwami bw’Imana, ibyo bihe birindwi bigomba kuba bimara igihe kirekire kuruta iyo myaka irindwi.
Yohani: None se ni iki kibigaragaza?
Kaniziyo: Icya mbere, wibuke ko ibihe birindwi byatangiye mu mwaka wa 607 Mbere ya Yesu, igihe Yerusalemu yarimburwaga. Turamutse dutangiye kubara duhereye muri uwo mwaka, imyaka irindwi yarangira mu wa 600 Mbere ya Yesu. Ariko nta kintu gifatika cyabaye muri uwo mwaka gifitanye isano n’ubutegetsi bw’Imana. Nanone nk’uko twabibonye ubushize, nyuma y’ibinyejana byinshi ubwo Yesu yari ku isi, yavuze ko ibyo bihe birindwi byari bitararangira.
Yohani: Aaa! Ndabyibutse.
Kaniziyo: Ubwo rero, ibyo bihe birindwi ntibigereranya imyaka nyamyaka, ahubwo bigomba kuba bigereranya igihe kirekire kurushaho.
Yohani: None se ibyo bihe bireshya bite?
Kaniziyo: Igitabo cyo muri Bibiliya cy’Ibyahishuwe gifitanye isano ya bugufi n’icya Daniyeli, kidufasha kumenya neza uko ibihe birindwi bireshya. Icyo gitabo kivuga ko ibihe bitatu n’igice bireshya n’iminsi 1.260. * Ubwo rero, ibihe birindwi, ni ukuvuga ibihe bitatu n’igice ubikubye kabiri, bihwanye n’iminsi 2.520. Kugeza aha se birumvikana?
Yohani: Rwose birumvikana. Ariko simbona aho bihuriye no kuba Ubwami bw’Imana bwaratangiye gutegeka mu mwaka wa 1914.
Kaniziyo: Reka turebe aho bihuriye. Mu buhanuzi bwa Bibiliya, hari igihe umunsi ugereranya umwaka. * Dukurikije rya tegeko rivuga ko umunsi uhwanye n’umwaka, ibihe birindwi byaba bingana n’imyaka 2.520. Iyo tubaze imyaka 2.520 duhereye mu wa 607 Mbere ya Yesu, tugera mu mwaka wa 1914. * Nguko uko twabonye ko ibihe birindwi byarangiye mu wa 1914, ari na bwo Yesu yatangiye gutegeka ari Umwami w’Ubwami bw’Imana. Kandi koko kuva muri uwo mwaka, ku isi hatangiye kuba ibintu bikomeye Bibiliya yahanuye ko byari kuzaranga iminsi y’imperuka.
Yohani: Ibyo bintu ni ibihe?
Kaniziyo: Reka dusuzume amagambo Yesu yavuze aboneka muri Matayo 24:7. Yavuze ibirebana n’igihe yari kuzaba atangiye gutegekera mu ijuru agira ati “igihugu kizahagurukira ikindi n’ubwami buhagurukire ubundi, kandi hirya no hino hazabaho inzara n’imitingito.” Zirikana ko Yesu yavuze ko muri icyo gihe hari kuzabaho inzara n’imitingito. None se ntiwemera ko mu kinyejana gishize, ku isi habayeho inzara n’imitingito mu rugero rwagutse?
Yohani: Ibyo ni ukuri pe!
Kaniziyo: Muri uwo murongo, Yesu yanahanuye ko mu gihe cyo kuhaba kwe ari Umwami w’Ubwami bw’Imana, hari kuzabaho intambara. Ubuhanuzi bwo mu gitabo cyo muri Bibiliya cy’Ibyahishuwe buvuga ko mu gihe cy’iminsi y’imperuka, hari kuzabaho intambara, atari mu gace kamwe gusa, ahubwo ku isi hose. * Ese uribuka igihe Intambara ya Mbere y’Isi Yose yatangiriye?
Yohani: Ndabyibuka. Hari mu wa 1914, ari na bwo Yesu yatangiye gutegeka nk’uko urimo ubivuga. Uzi ko ntari narigeze mbona ko bifite aho bihuriye!
Kaniziyo: Iyo duhurije hamwe ubwo buhanuzi bwose bwo muri Bibiliya, bwaba ubuvuga iby’ibihe birindwi n’ubundi buvuga ibirebana n’iminsi y’imperuka, twibonera rwose ko ibyo ari ukuri. Abahamya ba Yehova bemera badashidikanya ko Yesu yabaye Umwami w’Ubwami bw’Imana mu wa 1914, kandi ko muri uwo mwaka ari bwo iminsi y’imperuka yatangiye. *
Yohani: Ndumva bitaraza neza.
Kaniziyo: Ibyo birumvikana neza rwose. Nk’uko nabikubwiye ubushize, kugira ngo nanjye mbisobanukirwe neza byantwaye igihe. Ariko nibura nizeye ko ikiganiro twagiranye cyagufashije kubona ko nubwo umwaka wa 1914 ubwawo utavugwa muri Bibiliya, ibyo Abahamya ba Yehova bizera ku birebana na wo bishingiye ku Byanditswe.
Yohani: Ni byo rwose! Nshishikazwa cyane n’ukuntu ibyo muvuze byose biba bishingiye ku mirongo y’Ibyanditswe, aho kuba ibitekerezo byanyu. Gusa njya nibaza impamvu gusobanukirwa iby’uyu mwaka bigoye! Kuki Imana itavuze mu buryo bweruye muri Bibiliya ko Yesu yari kuzatangira gutegekera mu ijuru mu mwaka wa 1914?
Kaniziyo: Yoha, ubajije ikibazo cyiza cyane. Koko rero, hari ibintu byinshi Ibyanditswe bitavuga mu buryo bweruye. Wa mugani se kuki Imana yandikishije Bibiliya ityo, ku buryo gusobanukirwa ibivugwamo bidusaba gushyiraho imihati? Reka wenda icyo kibazo tuzakiganireho ubutaha.
Yohani: Nta kibazo.
Ese hari ikibazo cyihariye gishingiye kuri Bibiliya wigeze wibaza? Ese waba ufite amatsiko yo gusobanukirwa imyizerere y’Abahamya ba Yehova, cyangwa bimwe mu bikorwa byo mu rwego rw’idini bakora? Niba ari uko bimeze, ntuzatindiganye gusobanuza Umuhamya wa Yehova uzongera guhura na we. Azishimira kuganira nawe kuri ibyo bibazo.
^ par. 5 Abahamya ba Yehova bakunda kuganira n’abantu kuri Bibiliya, ibyo bakabikora binyuze kuri porogaramu bagira yo kwigisha Bibiliya ku buntu.
^ par. 7 Reba ingingo igira iti “Ibiganiro bagirana na bagenzi babo—Ubwami bw’Imana bwatangiye gutegeka ryari?—Igice cya 1,” yasohotse mu nomero y’iyi gazeti yo ku ya 1 Ukwakira 2014.
^ par. 9 Reba muri Daniyeli 4:23-25.
^ par. 22 Reba Ibyahishuwe 12:6, 14.
^ par. 24 Reba mu Kubara 14:34 no muri Ezekiyeli 4:6.
^ par. 24 Reba imbonerahamwe ivuga ngo “Inzozi za Nebukadinezari zivuga iby’igiti.”
^ par. 28 Reba mu Byahishuwe 6:4.
^ par. 30 Reba igice cya 9 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.


text:
Ese wari ubizi?
Ni uwuhe mugenzo w’Abayahudi watumye Yesu yamagana ibyo kurahira?
AMATEGEKO ya Mose yagaragazaga igihe umuntu yabaga akwiriye kurahira. Icyakora abantu bo mu gihe cya Yesu bakundaga kurahira cyane, ku buryo ikintu bavugaga cyose bacyongeragaho indahiro. Uwo mugenzo udafashije wari ugamije gutuma ibyo umuntu avuze birushaho kwemerwa. Ariko Yesu yawamaganye inshuro ebyiri zose. Yaravuze ati: “Yego yanyu ijye iba Yego, na Oya yanyu ibe Oya.”—Mat 5:33-37; 23:16-22.
Hari igitabo kivuga ko iyo dusuzumye ibivugwa mu gitabo k’imigenzo y’Abayahudi (kitwa Talmud), tubona ukuntu Abayahudi bakabyaga gukoresha indahiro. Icyo gitabo k’imigenzo y’Abayahudi kigaragaza mu buryo burambuye indahiro zabaga zigomba guhabwa agaciro n’izitaragombaga guhabwa agaciro.
Yesu si we wenyine wamaganye abakabyaga gukoresha indahiro. Urugero, umuhanga mu by’amateka witwaga Flavius Josèphe yavuze iby’abayoboke b’agatsiko k’idini ry’Abayahudi birindaga kurahira. Abayoboke b’ako gatsiko bemeraga ko kurahira ari bibi cyane kuruta kubeshya. Bumvaga ko niba umuntu agomba kurahira kugira ngo abandi bemere ibyo avuga, aba abeshya. Igitabo cy’Abayahudi kitari ku rutonde rw’ibitabo byemewe byo muri Bibiliya kitwa Mwene Siraki (23:11) na cyo kigira kiti: “Umuntu ukunda kurahira, aba yuzuye uburiganya.” Ni yo mpamvu Yesu yaciriyeho iteka abarahiraga by’umuhango gusa. Niba tuvuga ukuri buri gihe, ntibizaba ngombwa ko turahira kugira ngo ibyo tuvuga birusheho kwemerwa.


text:
Ni ibyishimo n’umunezero bidasanzwe ku munsi wa nyuma w’igiterane cyateguwe n’itsinda ry’abanyamasengesho ryitwa “Yesu niyamamare hose Family” ku bufatanye na ADEPR Paruwasi Gatenga. Intego y’iki giterane igaragara mu gitabo cya Yesaya 9.1.
Ni kuri iki cyumweru kuri ADEPR Gatenga ahakomeje kubera igiterane cy’ivugabutumwa biteganyijwe ko gisozwa kuri uyu mugoroba. Kuri iyi nshuro yacyo ya gatatu turi kumwe n’umuyobozi w’uyu munsi ari we Ev. Cyprien. Kuri iyi nshuro kandi turi kumwe na Chorale Salem yo kuri ADEPR Kabuga-Ville na Chorale Nyota ya Alfajili yo kuri ADEPR Gatenga. Turi kumwe kandi n’umuhahanzi UZAYISENGA Isaie, Danny. Mu bigisha, turi kumwe na Pastor Michael ZIGIRINSHUTI na Ev. BARAKAGIRA Pascal.
- Iyi ni Chorale Nyota ya Alfajili yo kuri ADEPR Gatenga
Mu mwanya w’ijambo ry’Imana ryigishijwe na Pastor ZIGIRINSHUTI hagendewe ku ntego y’iki giterane, hasomwe amagambo y’Imana muri Yesaya 9.1 : Abantu bagenderaga mu mwijima babonye umucyo mwinshi, abari batuye mu gihugu cy’igicucu cy’urupfu baviriwe n’umucyo (ari nayo ntego y’igiterane),
Matayo 4.12-16 : Yesu yumvise ko babohesheje Yohana, aragenda ajya i Galilaya. Yimuka i Nazareti atura i Kaperinawumu, umudugudu uri ku nyanja mu rugabano rwa Zebuluni na Nafutali, ngo ibyavuzwe n’umuhanuzi Yesaya bisohore ngo “Mu gihugu cya Zebuluni na Nafutali, Hafi y’inyanja hakurya ya Yorodani, N’i Galilaya y’abapagani, abantu bari bicaye mu mwijima babonye umucyo mwinshi, kandi abari bicaye mu gihugu cy’urupfu no mu gicucu cyarwo, Bamurikirwa n’umucyo.”
Luka 1.67-79 : Se Zakariya yuzuzwa Umwuka Wera arahanura ati “Umwami ahimbazwe, Imana y’Abisirayeli, Kuko igendereye abantu bayo ikabacungura. Kandi iduhagurukirije ihembe ry’agakiza, Mu nzu y’umugaragu wayo Dawidi (Nk’uko yavugiye mu kanwa k’abera bayo, Bahanuraga uhereye kera kose.) Kudukiza abanzi n’amaboko y’abatwanga bose, Kugirira ba sogokuruza imbabazi, No kwibuka isezerano ryayo ryera, Indahiro yarahiye sogokuruza Aburahamu, Ko nitumara gukizwa amaboko y’abanzi bacu, Tuzayisenga tudatinya, Turi abera dukiranuka imbere yayo iminsi yacu yose. “Kandi nawe mwana, uzitwa umuhanuzi w’Isumbabyose, Kuko uzabanziriza Umwami ngo utunganye inzira ze, No kumenyesha abantu be iby’agakiza, Ko ari ukubabarirwa ibyaha byabo. Ku bw’umutima w’imbabazi w’Imana yacu, Ni wo uzatuma umuseke udutambikira uvuye mu ijuru, Ukamurikira abicaye mu mwijima no mu gicucu cy’urupfu, No kuyobora ibirenge byacu mu nzira y’amahoro.”
- Pastor Michael ZIGIRINSHUTI, umwigisha w’uyu munsi
Nkuko byari biteganyijwe, nyuma y’ijambo ry’Imana, Umuyobozi wa "Yesu niyamamare Family", Ev. Olivier NDATIMANA Ndoliva yafashe umwanya avuga ko uretse kuba bafite intego yo kwamamaza Yesu ku isi yose, batekereje ko nyuma y’ijambo ry’Imana bagomba no gufasha imwe mu miryango itishoboye kuyitangira Ubwisungane mu kwivuza (Mutuelle se Sante) ndetse no kwambika bamwe mu bantu badafite icyo kwambara. Ubuyobozi bwa "Yesu niyamamare Family" bwashyikirije Pasiteri ukorera umurimo w’Imana ku mudugudu wa Gatenga sheki y’amafaranga 90.000 izafasha imiryango 10 igizwe n’abantu 30.
Nyuma y’iki gikorwa, abitabiriye iki giterane bafashe umwanya bareba videwo igaragaza amwe mu mateka ya "Yesu niyamamare Family" kugira ngo basobanukirwe neza n’amavu n’amavuko yayo ndetse n’imikorere yayo.
Hakurikiyeho abahanzi Danny, UZAYISENGA Isaie ndetse na Chorale Salem yo kuri ADEPR Kabuga-Ville bakomeza kwamamaza Yesu nkuko ari yo ntego nyamukuru y’iri tsinda ryateguye iki giterane cyabaye amateka.
- Uyu ni umuhanzi UZAYISENGA Isaie ati "Ni Yesu wenyine ufite uko abigenza bikemera"
- Iyi ni Chorale Salem yo kuri ADEPR Kabuga-Ville
Mu gusoza ku mugaragaro iki giterane cyari kimaze iminsi itatu yose kibera kuri ADEPR Gatenga, umuyobozi w’umudugudu wa Gatenga yashimiye abikuye ku mutima abitabiriye iki giterane barimo abakristu, abashyitsi batandukanye, abavugabutumwa batandukanye, abahanzi ndetse n’abandi bantu batandukanye bitabiriye iki giterane.


text:
Bamwe mu baturage bakoresha ubwishingizi bwa mituweli bibaza impamvu badashobora guhita bavurwa mu gihe barwaye, ahubwo bagategekwa kubanza kumara ukwezi nyuma yo kwishyura mituweli.
Ngo ibi basanga ari akarengane kuko hagati aho baba bashobora kubura ubuzima, cyangwa se ababishoboye bakiyishyurira 100%.
Mukamanzi Espérance atuye mu Murenge wa Gikomero mu Karere ka Gasabo, we n’umugabo n’abana bakoresha mituweli. Ubwo yari atwite umwana we muto, ubwisungane bw’umuryango we bwari bwararangiye ariko batinda kwishyura ubw’umwaka mushya, kuko bari bagishakisha amafaranga.
Ngo ibi byatumye igihe cyo kubyara kigera ubwisungane bwe butararangiza ukwezi bwishyuwe, maze asabwa kwiyishyurira 100%. Ntiyabyishimiye na gato.
Mukamanzi aragira ati “byaratugoye cyane kubona amafaranga yo kwishyura ibitaro nabyaye. Twinginze abaganga ngo bareke mbyarire kuri mituweli baranga. Natinzemo, umugabo ajya gushakisha amafaranga arishyura babona kundeka ndataha.”
Mukamanzi avuga ko byabateye ubukene bukabije, ngo ariko na none ntibiyumvisha impamvu y’ukwezi gushyirwaho nyuma yo kwishyura mituweli.
Hari abasanga ngo iyo mikorere igira ingaruka cyane. Kamanzi Joseph wo mu Murenge wa Nyamata avuga ko yarwajije umwana w’imyaka itatu, nyamara kuko ubwisungane bwe bwari butaramara ukwezi bwishyuye yahisemo kumujyana mu bavuzi gakondo bamuha imiti ya kinyarwanda. Bamwe basanga ukwezi gutegekwa nyuma yo kwishyura ubwisungane kwagombye kuvaho.
Kimwe n’abandi, ngo asanga “kuriya kwezi kwavaho, igihe umuntu aboneye ikarita akemererwa guhita ayikoresha.”
Ukwezi kugenwa n’itegeko
Umuyobozi ushinzwe ubukangurambaga kuri mituweli muri RSSB, Nzahumunyurwa Pierre Claver avuga ko igihe cyo gutegereza kigera ku kwezi kidashyirwaho n’abaganga cyangwa RSSB, ngo ahubwo kigenwa n’itegeko rigena imikorere ya mituweli mu ngingo yaryo ya munani.
Ngo iyi minsi ni iyo kugira ngo umuntu atazajya ahura n’uburwayi akaba ari bwo yishyura mituweli, amafaranga ye agahita anayakoresha.
Nzahumunyurwa agira ati “Hari abo tubona baza biruka ngo bararwaje kandi bagiye kubabaga, none ngo baje gutanga umusanzu wabo. Ni nk’uko imodoka yawe bayigonga ukirukira mu kigo cy’ubwishingizi ngo nibakwishingire.”
Uyu muyobozi avuga ko umuntu aramutse atanze umusanzu we agahita ajya kuwukoresha byaba bitakiri ubwisungane, ndetse byanakwangiriza ubusugire bwa mituweli, kuri ubu imaze imyaka irenga umunani.
Ngo ubwishingizi bwose bugira igihe bugomba gutegereza mbere yo gutangira guhabwa serivisi zabwo, kandi ngo iryo ni ihame rigenga ubwishingizi ubwo ari bwo bwose.
Ari ngombwa byahinduka
Nzahumunyurwa avuga ko mu gihe bisabwe n’abagenerwabikorwa ari bo baturage, ngo abashyizeho itegeko bashobora kurihindura binyuze mu nzira zagenwe mu gihe bigaragaye ko ari ngombwa.
Akomeza agira ati “Simvuze ko tuzabikora cyangwa se tubiteganya, ariko turakorera Abanyarwanda. Uwashyizeho itegeko nabona bikwiye ko rihinduka, ubwo bazabaza RSSB tubahe ibitekerezo byacu ubundi binyure mu nzira zisanzwe.”
Ubusanzwe umwaka wa mituweli utangira tariki ya 1 Nyakanga ukarangira ku ya 30 Kamena z’umwaka ukurikiyeho.


text:
Dieudonné anywa amazi yonyine mu gitondo, ahagana mu ma saa munani z’amanywa akarya ibiryo byinshi cyane birimo intungamubiri zose.
Nimugoroba, ajya afata icyayi cyangwa se akarya ibiryo rimwe na rimwe, kandi ngo yiyumva neza. Nyamara, yumva imupuguke mu by’ubuzima zivuga ko kugira ngo umuntu agire ubuzima bwiza agomba gufata amafunguro gatatu ku munsi.
Dieudonné yibaza niba umuco w’imirire afite nta ngaruka ugira ku buzima bwe, ndetse n’uburyo yabasha gutora umuco wo kurya gatatu ku munsi kandi ntagwe ivutu.
Dr Rachna Pande yatangaje ko ibyiza ari ukurya kenshi ibiryo bikeya kurusha kurya rimwe ukarya byinshi.
Ngo iyo umuntu ariye ibiryo byinshi icya rimwe, bibera umutwaro igifu umuntu akumva yagugariwe. Urwungano ngogozi na rwo rurananirwa, bikarutwara igihe kinini kurusha igisanzwe mu kugogora ibyo umuntu aba yariye, hakanazamo ibibazo.
Ubusanzwe, hari acide irekurwa mu gifu, ikora akazi ko kurinda. Iyi acide iburizwamo n’ibiryo, ariko iyo yariye byinshi inshuro imwe hagashira igihe kinini atarongera, iyi acide ntiburizwamo ahubwo iriyongera.
Ingaruka yabyo ni uko amererwa nabi mu nda, kugira ububabare nk’umuntu uri gushya mu gifu no mu gatuza, isesemi, kuruka n’ibindi bimenyetso byinshi.
Iyo umuntu atanywa amazi menshi, amara na yo ashobora kuremererwa bikaba byavamo kunanirwa kwituma (constipation).
Ibi bituma umuntu yiyumva nabi cyane mu nda, ku buryo bishobora no kuba impamvu yo gucika intege ku rwego rwo hejuru. Igogora ritagenze neza rishobora no gutuma ubushake bwo kurya (appétit) bugabanuka.
Kurushya urwungano ngogozi bituma ibirugize byose bikora nabi. Burya ngo intungamubiri ziba mu biryo zose si ko zinyunyuzwa n’amara, hari zimwe zitakara. Buri rwungano rw’umubiri kandi ruba rufite aho ruhuriye n’urundi.
Ifunguro rimwe riremereye rishobora gutuma umutima ugira ibibazo kuko uba ukeneye kohereza amaraso menshi kurusha asanzwe mu mara kugira ngo abashe kubigogora.
Ibyo bituma ibibyibusha bijya mu maraso byiyongera, cyane cyane iyo ifunguro ririmo ibinyamavuta byinshi. Ibi bishobora gutuma umuntu agira ikibazo cy’umuvuduko ukabije w’amaraso, cyangwa ibibazo bitunguranye by’umutima.
Ku bantu bafite ikibazo cya Diabetes, ifunguro rimwe riremereye rishobora guhungabanya isukari mu maraso.
Burya ngo uturemangingo tw’ubwonko dushingira ku isukari kugira ngo dukore. Iyo umuntu ariye byinshi igihe kimwe akamara igihe kinini atarongera, ubwonko bwakira isukari nyinshi igihe kimwe, bukamara ikindi gihe kinini butarongera kuyakira.
Ibi bishobora guhungabanya imikorere y’ubwonko . kurya ibiryo byinshi kuko umuntu amaze umwanya munini atarya, bishobora no gutuma acika intege cyane, bikaba impamvu yo kugira umubyibuho ukabije n’ibibazo bijyana na byo.
Dr Pande avuga ko ibyiza ari ugufata ifunguro mu gitondo, saa sita umuntu agafata irigereranyije, n’irindi ryoroshye nijoro.
Iyo umuntu ariye ibiryo bike, ashobora kumva ashonje nyuma y’amasaha umunani. Iyo umuntu abikurikije umubiri ukabitora, umuntu yumva ashonje byibura inshuro 3 ku munsi hanyuma akarya.


text:
Umuraperi Jay Polly yabwiye Izuba Rirashe ko agiye gushyingirwa, agakora ubukwe ku mugaragaro. Azashyingirwa n’umukobwa witwa Uwimbabazi Shalifah babyaranye mu ntangiriro z’uku kwezi kw’Ukuboza.
Mu butumwa bugufi bwihariye (Exclusive) uyu muraperi yoherereje umunyamakuru w’Izuba Rirashe, yavuze ko imihango yose ijyanye n’ubu bukwe yamaze gukorwa, ko igisigaye ari ugukora ubukwe mu ruhame.
Ubu butumwa bugira buti “Turategura ubukwe vuba aha tuzababwira, indi mihango yose yo ijyanye na byo yarasojwe!”
Jay Polly aheruka gutangaza ko uyu Shalifah ari we mukunzi we mushya yasimbuje uwitwaga Nirere Afsa.
Muri Kanama 2015, uyu muraperi yahamije ko atagicana uwaka na Nirere Afsa bari bamaranye imyaka itatu babana mu nzu. Batandukanye bafitanye umwana w’umukobwa witwa Crystal.
Icyo gihe Jay Polly yabwiye Izuba Rirashe ati “Icyabayeho ni itandukana ry’uwahoze ari umukunzi wanjye, [Afsa]. Ntabwo tukiri kumwe kugeza kuri ubu ngubu.”
Yongeraho ati “Aho duhuriye ni umwana wacu dufitanye kandi ndi papa we ni imfura yanjye ndamukunda cyane mukorera byose kandi niteguye gukomeza kumukorera byose ni nawe nkorera, ariko mama we ntitukibana.”
Umubano wa Jay Polly n’uyu mukobwa bagiye gushyingiranwa wamenyekanye cyane ubwo Izuba Rirashe ryatangazaga ko inkuru igira iti “Jay Polly asigaye afite indi nkumi yitwa Uwimbabazi Shalifah babana mu nzu i Nyamirambo”.
Shalifa azwi muri menshi mu mashusho y’indirimbo za Jay Polly nka “Oh My God”, “Malaika” n’izindi. Yanagaragaye mu mashusho y’indirimbo ‘Ancilla’ ya Urban Boyz yahagaritswe na MINISPOC iyashinja kuba ay’urukozasoni.


text:
Rwanda : Abaturage ntibakwiye kudohoka ku gikorwa cy’umuganda
Biramenyerewe ndetse byagiye no mu muco w’abanyarwanda ko gukora umuganda waba umuganda rusange usoza ukwezi cyangwa imiganda yihariye (idasanzwe) ari igikorwa cyo kwiyubakira igihugu kandi buri munyarwanda wese ndetse n’abarutuye bakaba bagomba kubigiramo uruhare.
Hari abantu usanga bagenda badohoka ku bikorwa by’umuganda maze umunsi wagenweho icyo gikorwa bo bakawufata nk’ikiruhuko biboneye cyangwa umwanya wo kwikorera ibyabo batabashije gutunganya. Nubwo nta bantu kugiti cyabo twatunga agatoki, ibi bigenda bigaragarira mu bwitabire bw’abaturage bugenda bugabanuka.
Uretse abadaha agaciro ibikorwa by’umuganda, hari n’abawuzamo gusa iyo bumvise ko bari bwifatanye n’abayobozi bakomeye batari abo basanzwe bakorana umuganda ibi bigatuma hibazwa niba Leta izajya ishaka za misiyo ikohereza abayobozi bo muri za minisiteri ngo bajye gukora imiganda mu midugudu badatuyemo kugira ngo abaturage bakunde bitabire.
Icyakora, bamwe mu baturage twavuganye kuri iki kibazo kandi bakaba bemeza ko koko abantu batacyitabira umuganda nkuko byahoze, banavuga ko hari abayobozi badatanga amakuru y’ahazakorerwa umuganda hakiri kare kugira ngo abaturage bahamenye, bityo bamwe bakabireka abandi bakajyayo bakererewe babanje kubaza aho umuganda wabereye. Ari abatari bitabiriye umuganda ndetse n’abawukoze twaganiriye, icyo bahurizaho ni uko umuganda ufite akamaro kanini kuko hari ibikorwa bigerwaho nk’ibikorwa remezo kandi byari byarananiranye.
Bamwe bati “uzumve iyo batanze amakuru y’uko umuganda wagenze mu gihugu hose maze bakabara ibyakozwe mu mafaranga ukuntu tuba dufashije Leta kudufasha natweâ€. Ikindi ngo ni uko hari n’ibihugu by’amahanga byatangiye kwigira ku Rwanda uko byakora igikorwa cy’umuganda. Ibi ariko ntibibuza ko abantu batitabira umuganda uko bikwiye. Urugero rufatika twatanga ni nko mu mudugudu umwe wo mu karere ka Muhanga, aho kuwa 30 Kamena 2012, umuganda witabiriwe n’abaturage 61 mugihe uwo mudugudu wose utuwe n’ingo 378.
Ubundi umuntu wese ugejeje ku myaka y’ubukure ategtetswe gukora umuganda, ariko haba impamvu byibura buri rugo rukagira umuntu uruhagararira muri icyo gikorwa, bivuze ko muri uwo mudugudu hagombye kuba haraje abatari munsi y’umubare w’ingo ziwubarurirwa mo. Ikindi abatitabira ibikorwa by’umuganda baba bahombye ni inyigisho, ibiganiro n’ubutumwa bibagenewe bihatangirwa, bityo abatitabiriye bagacikanwa kandi byari kubagirira akamaro.
Kuko umuganda ari igikorwa cya Leta, abayobozi b’inzego z’ibanze bakwiye kujya batanga amakuru y’ahazakorerwa umuganda hakiri kare hanyuma abaturage nabo bakitabira babikoranye umutima ukunda igihugu atari ukujyanwa no kuregana mu manza gusa cyangwa kujya gusinya ku mpapuro ngo bitahire.


text:
Umubyeyi wa Ali Kiba yamaze gusaba umuhungu we gushaka umugore mu maguru mashya, avuze ibi mu gihe Ali Kiba amaze kubyara abana ku bagore bane batandukanye.
Nyina wa Ali Kiba yasabye umuhungu we gushaka umugore uzwi mu mategeko kuko mu buzima bw’ubuto bwe yabayeho mu iraha gusa .Ngo ubuzima arimo bwazatuma ahazaza he yisanga ari wenyine arera abana wenyine.
Mu kiganiro yahaye ikinyamakuru Global Publishers,Nyina wa Ali Kiba yagize ati” Iki ni cyo gihe ngo ashake umugore ku buryo buzwi,ndumva ko ntacyo atakoze mu buto bwe,nifuza ko yabitekerezaho agafata icyemezo gifatika”.
Yakomeje avuga ko umuhungu we akwiye gushaka umugore w’isezerano uzamufasha kurera abana bane amaze kubyara. Uyu mubyeyi yavuze ko nubwo atangaza ibi atari we ufite ijambo rya nyuma ku bana b’umuhungu we.
Ati ”Njye nk’umubyeyi mfite inshingano zo kubyitaho”. Ali Kiba yagiye avugwaho gukundana n’abakobwa benshi ndetse bamwe baza kubyarana gusa uzwi cyane ni umunyamideli akaba n’umucuruzi Jokate Mwegelo bivugwa ko ari we umuryango we wishimira kurusha abandi bose.


text:
Meya ndagusuhuje! Ejo bundi nasomye mu kinyamakuru ko urutonde rw’ibyiciro by’ubudehe rusubiyemo rwemejwe mu buryo budakuka! Nagukuriye ingofero. Ntiwibuka ubushize nkubwira ko Mafene nsanga hari ibikwiye gukosoka? Vuwala! Ubwo wabikoze ndagushimira ariko kandi ibyanjye ni kwa kundi n’ubundi ndagarutse nkubwira hari ibyo ntashimye nkomeje kuburira icyiciro mbishyiramo.
Yaba meya cyangwa n’abandi mu bishinzwe, Mafene mbibariza ibibazo by’amatsiko ntimunsubize ariko se muzi ko ari byo bizanca intege? Niko ye; mugendera kuki mu gushyiraho ziriya ntonde? Ntimumbwire ibyiciro kuko ndabizi ahubwo icyo nshaka gusobanukirwa cyane n’uburyo mudushyira mu byiciro.
Mu munsi ishize ubwo nagiye ku kagari kwireba kuri lisiti n’amatsiko menshi nkeka ko naba ngiye kujya mpabwa mituweri y’ubuntu(Erega burya ntawanga imfashanyo!) nakugereyeyo rwose hari abantu bake. Nanjye amaso nyahanga ku mpapuro zisaga 100 zari zimanitse ku rukuta! Kubona izina ugira ngo biroroshye? Byari intambara mu zindi! Sinzi uko nagiye kubona mbona bosi unkodesha amazu…nitegereje neza nsanga Mafene nanjye ndi mu cyiciro kimwe nawe!
Ibaze rero! Uyu mugabo mvuga afite amaduka Nyabugogo, afite moto n’ubwo ishaje ariko ayigendaho, afite inka ntazi umubare iriya iwabo mu cyaro…yewe abaturanyi numvise banavuga ko yaba afite andi mazu akodesha I Gitarama! Ubu se koko Meya ko nagowe, Mafene naje ku rwego rumwe n’uyu mugabo gute? Nyamara kandi rimwe na rimwe ndavuga nti nzabatwara mu butabera muti ni ibya Mafene.
Nabaye nkibitekerereza umugabo nturanye nawe maze ansaba kwituriza ko ikibazo atari umwihariko! Muti gute? Yantekerereje ukuntu iyo mu Majyepfo yageze ahantu agasanga umugabo ukorera undi muri resitora bari mu cyiciro kimwe. Ibi kandi byiyongereye ku kuba Umukecuru wanjye uri iyo I Nyamasheke ubona Isabune yiyushye akuya nawe ari mu cyiciro kimwe nanjye.
Ba Nyakubahwa rwose nimumbwire, Mafene nari nzi ko ibi byiciro bibafasha kumenya uko duhagaze kugira ngo mudupangire ahazaza neza! Ubu se iyo mufashe umuntu nka Mafene mukamushyira mu cyiciro kimwe n’abantu bigaragara ko batandukanye…harya koko? Harya ngo abaturage nibo babikora? Ngaho nimumbaze aho banshyiriyemo, uretse kwibona kuri lisiti harya ibindi byagenze gute?
Ngaho ibaze nawe Mafene mu cyiciro cya Gatatu! Wibuke ko Mafene ndi Mafene nyine hanyuma utekereze na bosi wanjye mu cyiciro kimwe nawe kandi aho aciye bose bavuga bati nguwo kanaka aciyeho! Ibi ni akandi karengane. Ndabyibuka mwavuze ibyo kujurira….harya nimumbwire n’ubundi sinkeneye Mituweri, nubundi narenze ihaniro sinkigiye kwiga…ubwo se murumva nanjya kujurira nshaka iki?
Bamwe mu nshuti zanjye nabibwiraga bambwiraga ko Mafene ndi injiji ko mbyihoreye ntacyo bitwaye. Nanjye ubusanzwe numva ko nta kibazo gusa ku bwo gukunda igihugu mureke tubitekerezeho: Wowe muyobozi ungaragaje nk’umukire kandi ndi umukene hanyuma umuturanyi wanjye akitwa umukire kandi nyamara ariwe akeneye ubutabazi bw’ibanze kandi ibi byose byakozwe mu izina ryo guteganya uburyo Leta yazajya ikora igenamigambi rihamye, harya ubu iri genamigambi rizaba rihamye?
Ntabwo Mafene ndi gusaba ngo munshyire ku rutonde nk’umutindi nyakujya cyangwa umuhanya…oya, ukuri nikube ukuri nk’uko abaturage baba bakwivugiye. Ubundi ariko nimumbwire …ko mu makuru numva ngo uturere twose abaturage bahura n’ikibazo cyo kwisanga mu byiciro batashyizweho mu midugudu….mukoresha izihe tekinike ngo mubikosore?
Nanjye ngo ndabaza!murumva ukuntu nigize mwarimu ku ngufu? Nigeze kumva hari uvugira kuri radiyo asobanura ko ari mudasobwa zibeshye! Mbabwize ukuri? Mafene ndi mafene rwose ariko ubwo numvaga uyu mugabo narasetse ndatembagara! Kandi ntibibatangaze yari arimo kubibwira Umunyamabanga wa Leta ushinzwe imibereho myiza y’abaturage muri minisiteri y’ubutegetsi bw’igihugu!
Ubu se ko wenda nigira mu gasiberi kwandika aka kantu kanjye iyo nanditse hakagendamo udukosa tw’imyandikire nakwitwaza mudasobwa? Oya da! Mudasobwa irakoreshwa kandi iguha ibyo wayihaye. Niba izi ntonde n’ibyiciro biba ari amakosa ni uko uwabishyizemo nawe aba yakoze amakosa da!
Numvise ngo ba gitifu bagiye kuzibaha..ubwo na bamudugudu bazakurikireho ubundi tujye twishyiramo! Si iterambere se? Nitwibeshya tuzavuga ko twibeshye nk’abaturage na Meya eraga uzaboneraho! Uzahita uvuga ko abaturage bibeshye aho gushakira ibisobanuro mu bintu bituma Mafene akumva agaseka!


text:
Mu rwandiko Pawulo yandikiye Abakolosayi 3:17, yagize ati “ Kandi icyo muzavuga cyose n’ibyo muzakora, mujye mubikora byose mu izina ry’Umwami Yesu, mushima Imana Data wa twese ku bw’uwo.”
Uhagarariye Imana ku isi! Uri umukozi wayo kandi ni yo yonyine igenzura imikorere yawe. Ikiza kurushaho ni uko uri ‘uwo yaremeye imirimo myiza muri Kristo yesu, iyo yiteguriye kera ngo uyigenderemo.’ Abefeso 2:10.
Wiha agaciro uko abantu bakubona. Imana yakuremeye umurimo wihariye. Jya wishimira umuhamagaro wawe kandi wishimire ibyo Imana yaguteguriye. Iyo ubikoze utyo, bituma wishimira uwo Imana yakugize, ukayikorera ubohotse.
Wahamagawe n’Imana, kandi nayo yiteguye kuguha ibisabwa byose ngo usohoze inshingano yawe. “Kuko Imana ari yo ibatera gukunda no gukora ibyo yishimira.” Abafilipi 2:13.
Imana ni yo soko y’ubwenge n’ubushobozi, yizere gusa uyikoreze ibikugora byose mu murimo yaguhaye. “Icyo ni cyo gituma nkora cyane, ndwanana umwete nk’uko imbaraga ze ziri zinkoreramo.” Abakolosayi 1:29.
Umurimo ni mugari cyane, ariko tuza, kuko na nyirawo ahari. Imbaraga nazo ni ize, kandi yiteguye kuziguha. Wowe uri igikoresho cye gusa.
Tuza gusa ureke agukoreshe icyo ashaka. “…mukore ibyo ishaka, ikorera muri mwe ibishimwa imbere yayo…”Abaheburayo 13:31.


text:
Kubufatanye bw’Akarere ka Gakenke n’ihuriro ry’Amadini n’Amatorero yo mu Karere ka Gakenke kuri iki cyumweru tariki ya 01Ukwakira 2017 yahuye mu rwego rwo gushima Imana ibyiza yakoreye Abanyarwanda mu iterambere ry’Igihugu n’igikorwa cy’amatora ya Nyakubahwa Perezida wa Repubulika y’u Rwanda yagenze ku wa 03-04 Kanama 2017 agakorwa mu mutuzo, uyu munsi hakaba hanatangijwe icyumweru cy’Ubumwe n’Ubwiyunge.
Guverineri w’Intara y’Amajyaruguru Gatabazi Jean Marie Vianeey yavuze ko abashakanye bagomba kujya bicarana bakaganira ku cyabateza imbere, kuko umuryango ari wo shingiro ry’iterambere.
Yagize ati ‘‘icyo dushaka ku baturage ni uko abashakanye batera imbere, bakagira gahunda z’urugo, bagakora igenamigambi ry’urugo rwabo kugira ngo batere imbere n’abana babo bakababera icyitegererezo, bakamenya guteganyiriza abana babo haba mu mashuri ndetse no kubarinda icyatuma bagira ubuzima bubi.
Abashakanye kandi bagomba kwirinda amacakubiri, ahubwo bagahuza bakaganira mu rugo rwabo kugira ngo abana babo bazasoromeho imbuto.
Guverineri yabasabye muri iki cyumweru cy’ubumwe n’ubwiyunge gutera intambwe, bakitabira kuzigama . Guveriri yasabye kandi abanyamadini n’amatorero guca amakimbirane mu miryango, kwirinda amakimbirane mu ngo ndetse no gukorera hamwe buri wese akamenya inshingano ze, nibwo bazarushaho gutera imbere.
Umuyobozi w’Akarere ka Gakenke, Bwana Nzamwita Deogratias mu ijambo rye yashimiye abanyagakenke,kuba baritabiriye amatora kandi bagatora neza mu gihe ahandi usanga icyo gikorwa gikunze kubananira ariko kuba amatora yarabaye mu muco n’ubwisanzure no guhitamo neza yagize ati ‘‘Ni yo mpamvu tugomba gushima Imana’’.
Umuyobozi w’Akarere yakomeje avuga ko ku munsi w’umuganda ni bwo Abayobozi n’abaturage bateye ibiti by’imbuto hirya no hino haba ku bigo by’amashuri, ku nsengero n’ahandi hakunze guhurira abantu benshi mu nzira yo gushyigikira gahunda y’imyaka 7 ya Nyakubahwa Perezida wa Repubulika.
Bishop John Rucyahana, Umuyobozi wa Komisiyo y’Ubumwe n’Ubwiyunge wabwirije Ijambo ry’Imana yavuze ko ni twebwe tugomba kumurika ahari umwijima muri Afurika, tugomba rero kuba dufite uwo muco, tukamurika ahari umwijima kuri bagenzi bacu b’Abanyafurika kugira ngo tumareho umwijima.
Yakomeje avuga ko hirya no hino muri Afurika bafite ibibazo bitandukanye bishingiye ku macakubiri no kutumvikana ariko ko abanyarwanda bagomba gufata iya mbere mu kubagezaho ubutumwa bwiza bwo kwiyunga n’Imana.
Yagize ati ‘‘Tuzi aho Imana yakuye u Rwanda, icyo dushimira Imana kirahari, kuko Abanyarwanda baryanye bakimaraho, none ubu turi mu bumwe n’ubwiyunge” yagize kandi ati ‘‘U Rwanda kuri ubu ruraryoshye’’.
Bishop Rucyahana yasabye abayobozi n’abashakanye kutangira ubwoba ahubwo bakihangana bagakorera urugo babyitayeho.
Domitille Niyonsaba, usengera mu Itorero rya ADEPR mu Karere ka Gakenke, muri iki giterane cya Rwanda shima Imana yavuze ko amatora mu gihugu cyacu cy’u Rwanda yagenze neza,twatoye neza nibyavuyemo amahanga n’abaturage baho baravuga ko mu Rwanda hari umutekano na Demokarasi”.
Yakomeje avuga ko mu myaka 15 ishize umuntu yakoraga ibirometero ajya kwivuza, umwana akagenda amasaa 8 ajya kw’ishuri ariko ubu umwana aragenda iminota 10 akagera aho yigira,umuntu akagenda iminuta 10 akagera aho yivuriza.
Igiterane cya Rwanda shima Imana cyaranzwe n’indirimbo z’amakorari anyuranye ashima Imana ibyiza yakoreye Abanyarwanda no kubashishikariza kubana mu mahoro.


text:
ISOMO RYA MBERE
Igitabo cy’Intangiriro ( Intg 27, 1-5.15-29)
1Izaki ageze mu zabukuru, amaso ye arahuma ntiyaba akibona. Nukoo ni ko guhamagara Ezawu, umuhungu we w’imfura, aramubwira ati « Mwana wanjye! »Undi ati « Ndi hano. » 2Izaki ati “Dore ndashaje, sinzi umunsi nzapfiraho. 3None fata intwaro zawe, umutana n’umuheto wawe, ujye mu ishyamba unyicireyo inyamaswa y’umuhigo. 4Hanyuma uyintegurire uko mbikunda, unzanire ndye, maze nguhe umugisha ntarapfa.” 5Rebeka yari ateze amatwi Izaki aganira na Ezawu umuhungu we. Nuko Ezawu ajya mu ishyamba kwicayo inyamaswa y’umuhigo ngo awuzanire se.
15Hanyuma Rebeka yenda umwambaro mwiza cyane w’umuhungu we mukuru Ezawu yari abitse mu nzu, awambika umuhungu we muto Yakobo. 16Naho impu za ba bana b’ihene, azimwambika ku maboko no mu ijosi ahatari ubwoya. 17Nuko ahereza Yakobo umuhungu we, ibiryo n’umugati yari yateguye. 18Yakobo yinjira kwa se aramubwira ati «Dawe!» Undi ati « Ye ! Uri nde se mwana wanjye? » 19Yakobo asubiza se ati « Ndi Ezawu, umwana wawe w’imfura. Nakoze uko wambwiye. Eguka wicare, urye inyama y’umuhigo wanjye, maze umpe umugisha wawe. » 20Izaki aramubwira ati « Mbega ngo uraronka vuba, mwana wanjye! » Undi ati « Ni uko Uhoraho Imana yawe yampaye kuronka.»
21Izaki abwira Yakobo ati « Igira hino ngukoreho, mwana wanjye, numve niba uri Ezawu umwana wanjye, cyangwa se niba utari we. » 22Yakobo yegera se Izaki, nuko se aramukorakora aravuga ati « Ijwi ni irya Yakobo, ariko amaboko ni aya Ezawu. » 23Ntiyamumenya, kuko amaboko ye yari yuzuye ibyoya nk’amaboko ya mwene nyina Ezawu. Nuko Izaki amuha umugisha. 24Aramubaza ati « Ese koko ni wowe umwana wanjye Ezawu ? » Undi ati « Ni jye. » 25Ati « Ngaho mwana wanjye, mpereza ndye ku muhigo wawe maze nguhe umugisha wanjye. » Aramuhereza ararya, hanyuma amuzanira na divayi, aranywa. 26Nuko umubyeyi we Izaki aramubwira ati « Igira hino umpobere, mwana wanjye.»
27Yakobo aramwegera, aramuhobera. Izaki yumva impumuro y’imyambaro ye, amuha umugisha agira ati « Impumuro y’umuhungu wanjye, ni nk’impumuro y’umurima Uhoraho yahaye umugisha. 28Imana niguhe urume rumanuka ku ijuru, iguhe n’uburumbuke bw’ubutaka, ingano na divayi bigwire bisendere! 29Imiryango izakugaragire n’amahanga azagupfukamire! Ube umutware wa bene so, na bene nyoko bagupfukamire! Hazavumwe uzakuvuma, hagire umugisha uzakuvuga neza!»
ZABURI (Zab 135 (134), 1-2, 3-4, 5-6)
Inyik/ Nimusingize Uhoraho, kuko ari umunyampuhwe.
Nimusingize izina ry’Uhoraho,
Nimumusingize bagaragu b’Uhoraho,
mwebwe abahora mu Ngoro y’Uhoraho,
mu bikari by’Inzu y’Imana yacu.
Nimusingize Uhoraho kuko ari umunyampuhwe,
nimuririmbe izina rye, kuko ari umugwaneza.
Koko Uhoraho yihitiyemo Yakobo,
Israheli ayigira inyarurembo ye.
Jyewe nzi neza ko Uhoraho ari igihangange,
Ko Umutegetsi wacu asumba ibigirwamana byose.
Icyo Uhoraho ashatse cyose aragikora,
ari mu ijuru ari no munsi, ari mu nyanja ari n’ikuzimu.
IBANGONDIRIMBO RIBANZIRIZA IVANJILI (Hish 19, 7.9)
Alleluya Alleluya.
Nitwishime tunezerwe kubera Isezeramo rishya:
hahirwa abatumiwe mu bukwe bwa Ntama!
Alleluya.
IVANJILI
+Matayo (Mt9, 14-17)
Muri icyo gihe, 14abigishwa ba Yohani basanga Yezu, ni ko kumubaza bati«Ni iki gituma twebwe n’Abafarizayi dusiba kurya, naho abigishwa bawe ntibasibe?» 15Yezu arabasubiza ati «Birakwiye se ko abakwe bagira ishavu bakiri kumwe n’umukwe?Ariko hazaza igihe umukwe azabavanwamo, ni bwo bazasiba. 16Ntawe utera igitambaro gishya ku mwenda ushaje, kuko icyo kiremo cyakurura uwo mwenda ukarushaho gucika. 17Nta n’ushyira divayi nshya mu masaho ashaje, naho ubundi amasaho yasandara, divayi ikameneka, kandi ya masaho akaba apfuye ubusa. Ubusanzwe bashyira divayi nshya mu masaho mashya, byombi bikarama.»


text:
Urwenya: ”Ndagukunda kurusha ibintu byose bibaho!”
”Ndagukunda kurusha ibintu byose bibaho!”
Umukobwa: Ndagukunda kurusha ibintu byose bibaho!
Umuhungu: hum? Urugero!
Umukobwa: Nta rugero wowe gusa menya ko ngukunda kurusha ibyo uzi byose bibaho.
Umuhungu: mbabarira umpe urugero ndakwinginze!
Umukobwa: ok! Urugero rufatika ni uko ngukunda kurusha Sac à main(wallet) yanjye.
Umuhungu: hum? Kubera iki? Kuki ariyo uvuze se?
Umukobwa: Ndayikunda kuko nyibikamo amafaranga kandi wowe uba umbikiye menshi kuyirusha!
Shyiraho Igitekerezo!
Subscribe to: Post Comments (Atom)


text:
INKURU YA 69
Akana k’agakobwa gafasha umuntu ukomeye
UZI icyo aka kana k’agakobwa karimo kavuga? Karimo karabwira uyu mugore ibya Elisa, umuhanuzi wa Yehova, n’ibitangaza amuha gukora. Kubera ko uwo mugore atari Umwisirayelikazi, nta cyo azi kuri Yehova. Reka turebe impamvu aka kana k’agakobwa kari mu rugo rw’uwo mugore.
Uwo mugore ni Umunyasiriyakazi. Umugabo we ni Naamani, umugaba w’ingabo za Siriya. Abanyasiriya bari baratwaye ako kana k’Akisirayelikazi ho umunyago, maze bakazanira umugore wa Naamani kugira ngo kamubere umuja.
Naamani yari arwaye indwara mbi cyane y’ibibembe. Iyo ndwara ishobora no gutuma umuntu atakaza ingingo runaka z’umubiri. Rero, ako kana k’agakobwa karimo kabwira umugore wa Naamani kati ‘icyampa databuja agasanga umuhanuzi wa Yehova muri Isirayeli. Yamukiza ibibembe.’ Nyuma y’aho, ibyo byamenyeshejwe umugabo w’uwo mugore.
Kubera ko Naamani yifuzaga gukira, yafashe umwanzuro wo kujya muri Isirayeli. Agezeyo, yagiye ku nzu Elisa yabagamo. Nuko Elisa atuma umugaragu we kubwira Naamani ngo ajye kwiyuhagira mu Ruzi rwa Yorodani karindwi. Ibyo byarakaje cyane Naamani, maze aravuga ati ‘inzuzi zo mu gihugu cyanjye ziruta ubwiza imigezi yose yo muri Isirayeli!’ Naamani amaze kuvuga atyo, yahise yigendera.
Ariko umwe mu bagaragu be aramubwira ati ‘databuja, iyaba Elisa yari agusabye gukora ikintu gikomeye kurushaho, ntiwari kugikora? Kuki se utajya kwiyuhagira nk’uko abivuze?’ Nuko Naamani yumvira umugaragu we maze aragenda yibira karindwi mu Ruzi rwa Yorodani. Igihe Naamani yabigenzaga atyo, umubiri we warasubiranye, uba mutaraga!
Naamani yarishimye cyane. Yasubiye kuri Elisa maze aramubwira ati ‘noneho menye neza ko Imana yo muri Isirayeli ari yo Mana y’ukuri yonyine mu isi yose. None ndakwinginze, akira iyi mpano nguhaye.’ Ariko Elisa aramusubiza ati ‘oya, sinyakira.’ Elisa yari azi ko kwakira iyo mpano byari bibi, kuko Yehova ari we wari wakijije Naamani. Nyamara Gehazi, umugaragu wa Elisa, we yifuzaga iyo mpano.
Dore uko Gehazi yabigenje: Naamani amaze kugenda, yamukurikiye yiruka kugira ngo amufate. Nuko aramubwira ati ‘Elisa aranyohereje ngo nkubwire ko yifuza zimwe mu mpano zawe kugira ngo azihe incuti ze zije kumusura.’ Birumvikana ko icyo cyari ikinyoma. Ariko Naamani ntiyari abizi. Nuko aha Gehazi izo mpano.
Igihe Gehazi yagarukaga imuhira, yasanze Elisa azi ibyo yakoze. Yehova yari yabimubwiye. Ni ko kumubwira ati ‘kubera ko wakoze icyo gikorwa kibi, ibibembe bya Naamani birakuzaho.’ Ako kanya, Gehazi yahise abemba.
Ni irihe somo twavana muri ibyo byose? Mbere na mbere, tugomba kumera nka kariya kana k’agakobwa, tukajya tuvuga ibyerekeye Yehova. Ibyo bishobora kugira ingaruka nziza. Icya kabiri ni uko tutagomba kuba abibone nk’uko Naamani yabanje kubigenza, ahubwo tukumvira abagaragu b’Imana. Hanyuma icya gatatu, tugomba kwirinda kubeshya nka Gehazi. None se ntitwavana amasomo menshi mu gusoma Bibiliya?


text:
Iyo witegereje neza cyane usanga uyu mugabo azi icyo akora. Mu mwanya wose aba afite yitabira gahunda zose za chorale kandi ni umuhanga mu bijyanye na music (Guitar Bass), no kuyobora indirimbo.
Aba bana nabo ni Gatsata Choir y'ejo hazaza, umunezero n'umuhati byabo bizabasigira ubuhanga buhanitse, bityo Imana ihabwe icyubahiro biciye muri bo.
Mu ivugabutumwa rya Gatsata Choir, abantu b'ingeri zose baranezerwa ndetse Imana igahabwa icyubahiro.
Aba ni bamwe mu bamisiyoneri, kandi ni inshuti za Gatsata Choir.
Baremera bakitanga ariko icyo biyemeje bakakigeraho ku gira ngo umurimo w'Imana utere imbere.
Aha kandi ubusabane bwabo n'abandi baririmbyi ni ingira kamaro muri bo.
Ibi baba babikorera kugira ngo Ivugabutumwa biyemeje ryaguke.
Umunezero aba ari wose iyo bari mo bahimbaza Imana.
Ibi byishmo bumva babisangira n'abantu bose, kandi ni koko bibageraho aho izi ndirimbo zikora ku mitima ya benshi maze bagasubizwamo imbaraga abandi bagafata umugambi mwiza wo kuza k'Umwami wacu Yesu Christo
Uyu musaza uri imbere kubera Umurimo w'Imana umunezero uramurenga akagira ubuzima bwiza, Guhimbaza Imana kwe kugaragaramo imvano y'ukuri.
Yatangiranye na Chorale kuva yabaho kandi ntarashaka kuyivamo.
Aha Gatsata Choir yari mu gikorwa cyo gukusanya inkunga yo gufasha abatishoboye bo mu Murenge wa Gatsata. Kandi iri vugabutumwa ryazamuye ububyutse mu Itorero ryose, ndetse n'igihugu muri Rusange cyabonye uburyo ki Umurimo w'Imana ari mwiza ndetse kandi ukaba ugira n'ingaruka nziza ku baturage b'igihugu cyacu.
Ubusabane bwa Gatsata Choir hamwe n'izindi Chorale ni ingirakamaro kuko icyo bagamije ni ukuzana umutuzo n'iterambere mu mwuka mu Itorero rya Christo
Abaterankunga baranezerwa iyo bari kumva izi ndirimbo ndetse iyo bari kubona uburyo Imana ihabwa icyubahiro ku bw'Ubutunzi bwabo budapfa ubusa. Kandi barahiye kutabura mu bikorwa byose bya Chorale Gatsata
Abacuranzi bose nabo umuziki barawitondera kugira ngo bagabure ibimeze neza, aho bigomwa n'umwanya wabo bakaza ku rusengero mu gihe bihaye ubwabo.
Uyu musore Baptiste iraha rya Gisore yarisimbuje guhimbaza Imana.
Iteka umuhati we werekana ko ibyo akora aba abizi, aho usanga buri gikorwa cyose cya Chorale aba akirimo.
Iyo wumva umuziki umunezero ukwira umubiri wose maze agahinda k'ibibazo kagashira.
Uyu musore Abdou BIZIMUNGU akunda cyane kumva ari hamwe na Chorale ye. Aho ubu ari umuyobozi w'umuziki wa Chorale Gatsa, kandi akaba abikunda cyane.
Abacuranzi nabo bishimira umurimo wabo nta gihembo basaba n'ubwo biba bikwiye ugereranyije n'umurimo baba bakoze.
Umurya wa Gitari unogera amatwi ntujya ubura muri iyi Chorale.
Uyu musore Simon, akunda kugira ishyaka ry'Umurimo w'Imana ntacyo yitaho ahubwo areba icyo ashaka kuzaba mu gihe cye cy'imbere.
Turashimira Imana ko yakoze ibikomeye kandi twizera ko izakomeza no kudufasha mu gihe cyose.
Abiringira Uhoraho ntibazakozwa isoni.


text:
Mbabazi avuga ko mu kazi iyi minisiteri itangiranye, amafaranga yose igihugu kizagena yo gutera inkunga ibikorwa n’imishinga y’urubyiruko azanyura mu bigo by’imari bikabafasha kubona byoroshye ibikoresho byo kwifashisha mu myuga no mu nguzanyo ku mishinga y’urubyiruko.
Yakomeje avuga ko urubyiruko, cyane urutaragize amahirwe yo kugera mu ishuri narwo rufite amahirwe menshi yo kubyaza umusaruro mu duce rutuyemo, haba mu bikorwa by’ubwubatsi, ubukorikori n’ibindi. Yagize ati:
Gahunda zihari ntitwavuga ko ari iz’abize gusa, nk’ubumenyingiro ntibivuze ko ari abaminuje gusa. Icyo nashishikariza urubyiruko, hari ibigo bitandukanye mu gihugu aho dufatanya n’Ikigo cy’Ubumenyingiro (WDA) kugira ngo babahe ubwo bumenyingiro bw’amezi make atatu, atandatu mu myuga itandukanye.
Yatanze urugero rw’imirimo iboneka muri gahunda y’ibikorerwa mu Rwanda, “Made in Rwanda” aho isaba urubyiruko kuba rwarize imyuga nk’iy’ubudozi, bakishyira hamwe, bakagana inganda z’imyenda, bakongererwa ubushobozi n’amahugurwa bikabaha akazi no kwikorera ubwabo. Ati “Ubuvugizi bwose tuzakora, turifuza ko urubyiruko ruhaguruka rugakora, ibizaza byose bizaba byunganira icyo ufite cyo gutangiriraho.”
Zimwe mu ngamba iyi minisiteri ivuga zizayifasha kugera ku ntego zayo neza, ziri mu buryo butatu ari bwo kuzamura imibereho y’urubyiruko, guteza imbere impano ya buri wese ikabyazwa umusaruro no gutangira kwigira hakiri kare.
Src: Imvaho Nshya


text:
NIMUKANGUKE! Kanama 2015 | Ingirabuzimafatizo zawe ni nk’inzu y’ibitabo!
Igihe ADN yavumburwaga, abantu barushijeho gusobanukirwa ibinyabuzima.
INGINGO Y'IBANZE
Ingirabuzimafatizo zawe ni nk’inzu y’ibitabo!
Kuki hari abahanga muri siyansi bazwi bahinduye uko babonaga ibirebana n’ubwihindurize?
INAMA ZIGENEWE UMURYANGO
Uko watoza abana bawe umuco wo kwifata
Guha umwana ikintu cyose asabye, bishobora gutuma atagira icyo yigezaho.
Ntitwigisha Bibiliya gusa
Abahamya ba Yehova bigishije Josefina gusoma no kwandika afite imyaka 101. Ese yarabimenye?
ICYO BIBILIYA IBIVUGAHO
Ubworoherane
Ese Bibiliya ivuga ko koroherana bigomba kugira aho bigarukira?
Yakomeye ku myizerere ye
Igihe Song Hee Kang yari afite 14 yarwaye indwara ikomeye.
ESE BYARAREMWE?
Ubushobozi bwo gusimbuka bw’igihore
Bifite ubushobozi bwo gusimbuka neza kandi kuri gahunda.
Ibindi wasomera kuri interineti
Uko wagira ubuzima bwiza
Ese kurya neza no kubona umwanya wo gukora siporo birakugora? Muri iyi videwo urabona uko wabigenza kugira ngo ugire ubuzima bwiza.
Jya wumvira ababyeyi bawe
Kuki ari iby’ingenzi ko wumvira ababyeyi bawe? Reba iyi videwo maze wowe na Kalebu mumenye igisubizo.


text:
ISI N’ABAYITUYE
Twasuye Nikaragwa
ABANTU bakunze kwita Nikaragwa igihugu cy’ibiyaga n’ibirunga. Icyo gihugu gifite ikiyaga kigari kurusha ibindi byo muri Amerika yo Hagati na cyo cyitwa Nikaragwa. Abasangwabutaka bakunze kucyita Cocibolca bisobanurwa ngo “inyanja y’urubogobogo.” Nikaragwa ifite ibirwa bibarirwa mu magana kandi ni cyo kiyaga cyonyine kitarimo umunyu kibonekamo ibinyabuzima bitandukanye, urugero nk’ibifi binini ubusanzwe biboneka mu nyanja.
Nanone Nikaragwa ifite akarere kitaruye kurusha utundi muri Amerika yo Hagati, bita Inkombe ya Misikito. Ako karere gafashe ku nkombe y’uburasirazuba hafi ya yose, kagakora no ku gihugu cya Hondurasi gihana urubibi na Nikaragwa. Abamisikito ni bumwe mu bwoko bw’abasangwabutaka bo muri Nikaragwa, bakaba barabayeho mbere y’umwaduko w’Abanyaburayi mu kinyejana cya 16.
Abamisikito bararondana kandi bagira imigenzo yihariye. Urugero, ururimi rw’Abamisikito ntirugira amagambo y’icyubahiro nka “bwana” cyangwa “madamu.” Mu duce tw’icyaro, abakiri bato bita abantu bakuru “ba nyirarume” cyangwa “ba nyirasenge,” baba bafitanye isano cyangwa nta yo. Abagore b’Abamisikito bafite umuco karande wo gusuhuza incuti na bene wabo bahuza imisaya, hanyuma uwatangiye asuhuza agasa n’uwiruhutsa.
Ibitabo by’imfashanyigisho za Bibiliya mu kimayanguna n’ikimisikito, byanditswe n’Abahamya ba Yehova


text:
ISOMO RYA MBERE
lgitabo cy’Ibyakozwe n’Intumwa (Intu 19, 1-8)
1Igihe Apolo yari i Korinti, Pawulo na we agera i Efezi, aturutse mu bihugu by’amajyaruguru. Ahasanga abigishwa bamwe, 2ni ko kubabaza ati « Mbese igihe mwemeye, mwaba mwarahawe Roho Mutagatifu ?» Baramusubiza bati « Haba ngo twigeze no kumva ko Roho Mutagatifu abaho !» 3Pawulo ni ko kubabaza ati «None se mwahawe iyihe batisimu ?» Baramusubiza bati « Batisimu ya Yohani. » 4Nuko Pawulo aravuga ati « Yohani yatangaga batisimu yo kwisubiraho, agasaba rubanda kwemera Uwari ugiye kuza nyuma ye, ari we Yezu. » 5Bamaze kubyumwa, babatizwa mu izina rya Nyagasani Yezu. 6Nuko Pawulo abaramburiraho ibiganza maze Roho Mutagatifu abamanukiraho ; bavuga mu ndimi kandi barahanura. 7Bose hamwe bari bageze nko ku bantu cumi na babiri. 8Mu mezi atatu yose, Pawulo yajyaga mu isengero akavuga ashize amanga, akagerageza kwemeza abamwumvaga ibyerekeye Ingoma y’Imana.
ZABURI (Zab 68 (67), 2-3, 4-5, 6-7ab.36b)
Inyik/ Ngoma zose z’isi, nimuririmbire Imana yanyu !
Imana nihaguruke, maze abanzi bayo bakwire imishwaro,
n’abayirwanya bahungire kure yayo.
Uko umwotsi uyoyoka, na bo ubahindure ubusa ;
Uko ibishashara bishonga ku muriro,
abo bagome bashirire imbere y’Imana.
Naho intungane zihore mu byishimo,
zitete imbere y’Imana,
zihamirize ubudahwema zinezerewe.
Nimuririmbire Imana, mucurange izina ryayo,
nimurate Nyamugendera ku bicu,
izina rye ni Uhoraho, nimumubyinire !
Ni umubyeyi umenya impfubyi, akanarenganura abapfakazi ;
nguko uko Imana imeze mu Ngoro yayo ntagatifu.
Abatagira kivurira, Imana ibubakira urugo,
imfungwa ikazibohora, ikazisubiza umudendezo.
Imana ya lsraheli ni yo iha abantu bayo imbaraga n’ubushobozi.
IBANGONDIRIMBO RIBANZIRIZA IVANJILI (Kol 3,1)
Alleluya Alleluya.
Mwazukanye na Kristu, nimuharanire ibyo mu ijuru :
aho Kristu ari, yicaye iburyo bw’lmana.
Alleluya.
IVANJILI
+ Yohani (Yh 16, 29-33)
Muri icyo gihe, Yezu agiye kuva kuri iyi si ngo asange Se, aganira n’abigishwa be. 29Nuko abigishwa be baramubwira bati “Erega noneho uravuga weruye, ntukivugira mu bigereranyo ! 30Ubu tumenye ko uzi byose, kandi ntukeneye ko hari uwakwirirwa agira icyo akubaza ; ngicyo n’igituma twemera ko ukomoka ku Mana.” 31Yezu arabasubiza ati « Noneho muremeye ? 32Dore igihe kiregereje ndetse cyageze, maze mugatatana, umwe ukwe undi ukwe ; mukansiga jyenyine. Mumenye ariko ko ntari jyenyine, kuko Data ari kurnwe nanjye. 33Ibi mbibabwiye ngira ngo muhore munkesha amahoro. Hano mu nsi muzahagirira amakuba, ariko nimukomere : isi narayitsinze. »


text:
Urubyiruko n’abagore bemeza ko kwitabira amasibo bibafasha kwikemurira ibibazo no kwiteza imbere
Intore zo ku ruhembe rw’ibumoso mu mudugudu wa Munanira agasantere ka Kabeza zemeza ko gukemura amakimbirane yo mu ngo mu buryo bwihuse bifasha abaturage bagenzi babo guca amakimbirane burundu, ibi akaba ari umuti urambye wo guca ubukene n’amakimbiranemungo.
Umwe mu rubyiruko akaba n’umuyobozi w’isibo rya ndi umunyarwanda muri uyu mudugudu yaganiriye na RBA ati: “Iyo ikibazo kivutse hagati y’umugabo n’umugore mu muryango umwe akajya kurega kwa Mudugudu, ahita akohereza mu isibo ryawe,iyo ikibazo kinaniranye mu isibo nibwo acyakira. N’ubwo ngaragara nk’aho ndi muto ntawushobora kunsuzugura kuko ndi umuyobozi.”
Uyu musore akomeza avuga ko isibo ya ndi umunyarwanda abereye umuyobozi ifasha abayirimo kwiteza imbere kuko abayirimo bose bizigama hagati y’amafaranga 100 na 1000 uko bahuye bitewe n’igihe barimo. Iyo ari igihe cy’umwero season akaba aribwo bizigamira menshi kuko amafaranga aba ariho.
Uyu muyobozi yakomeje
agira ati: “Nk’ubu turi mu ihinga ntidushobora kubura imbuto cyangwa amafranga yo kwikenura kuko tuba dufite amafranga mu gasanduku, kwizigama binadufasha gutanga mutuel.”
Umutegarugori Murorunyurwe Solange nawe ni intore yo kumukondo akaba ari n’umuyobozi w’isibo n’umutoza w’intoreyagize ati: “Duhura turi abategarugori bo mu ngo 15, duhura kuwa 3 ku mugoroba tukaboha agaseke, muri uko guhurira hamwe kwacu duhuriza hamwe ibitekerezo nk’intore ahari ibibazo bigakemuka mu maguru mashya. Ntabibazo bishobora kuba mungo zacu, dusuzumira hamwe ko abana bose mu ngo zacu biga, niba toilette zifite isuku, zisakaye, ubu mu rwego rwo kwishakamo ibisubizo twiyubakiye gardienne mu mudugudu abana bato bariga,ndetse nta biyobyabwenge bishobora kwinjira mu mudugudu wacu twese tuba turi ijisho rya rubanda.”
Gahunda y’amasibo ikaba ari gahunda ya leta yo kwegereza ubuyobozi n’ubushobozi abaturage by’umwihariko muri uyu mudugudu ikaba yaracyemuye byinshi ngo kuko umuyobozi w’umudugudu yasabwaga kuzenguruka mu ngo zirenga ibihumbi bitatu 3,000 atanga ubutumwa rimwe na rimwe ntabagereho bose, ariko ubu amenyesha abayobozi b’amasibo ubundi bagahita babugeza ku ntore bagenzi babo bayoboye.


text:
ISOMO RYA MBERE
Igitabo cy’Ubuhanga (Buh 13,1-9)
1Koko rero, abo bantu bose batageze ku bumenyi bw’Imana, berekanye intege nke za kamere yabo ; batwawe n’ibintu bigaragara ntibashobora kumenya Uriho, bitegereza ibyo bikorwa, ariko ntibabimenyeramo Uwabihanze. 2Ahubwo birebeye umuriro, umwuka, umuyaga woroheje, urujeje rw’inyenyeri, imivumba y’amazi n’ibinyarumuri byo mu kirere, baba ari byo bita imana zitegeka isi. 3Ubwo bashutswe n’uburanga bwabyo bwatumye babifata nk’imana, ntibamenyeraho ko Umugenga wabyo abisumba kure, kuko Uwabiremye ari na we nkomoko y’uburanga. 4Niba kandi ububasha bwabyo n’imbaraga zabyo byarabatangaje, bari guhera kuri ibyo bigaragara, bakumviraho ukuntu Uwabihanze abisumbya kure ububasha.
5Koko rero ubuhangange n’uburanga bw’ibyaremwe, biducira amarenga atuma turangamira Uwabihanze. 6Nyamara abo bantu ntibari bakwiye kugawa cyane, kuko wenda bayobaguritse bashakashaka Imana, kandi bifuza kuyigeraho. 7Uko bagatuye rwagati mu biremwa byayo, bagaharanira kubimenya neza, ni na ko batwawe n’uburanga bwabyo, kuko ibyo babonaga basangaga ari byiza cyane ! 8Ariko kandi na bo ntibakwiye kubabarirwa, 9kuko niba baragize ubwenge bwo gusesengura imibereho y’ibyaremwe, ni kuki batashoboye kumenya hakiri kare Umugenga w’ibyo byose ?
ZABURI (Zab 19 (18), 2-3, 4-5)
Inyik/ Uhoraho, iteka ryose ijambo ryawe rihoraho !
Ijuru ryamamaza ikuzo ry’Imana,
n’ikirere kikagaragaza ibyiza yakoze.
Umunsi ubwira undi munsi inkuru yabyo,
ijoro rikabimenyesha irindi joro.
Nanone nta nkuru, nta n’amagambo,
kuko ijwi ryabyo ritumvikana !
Ariko ku isi hose urusobe rwabyo rurigaragaza,
n’imvugo yabyo ikagera ku mpera z’isi.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe, mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 17, 26-37)
Muri icyo gihe, Yezu abwira abigishwa be ati 26« Mbese nk’uko byagenze mu gihe cya Nowa, ni na ko bizamera mu minsi y’Umwana w’umuntu. 27Icyo gihe abantu bararyaga bakanywa, abahungu bararongoraga, abakobwa bakarongorwa, kugeza ubwo Nowa yinjiye mu bwato, maze umwuzure uraza urabatsemba bose. 28Bizamera nk’uko byagenze mu minsi ya Loti. Icyo gihe abantu bararyaga bakanywa, bararanguraga bagacuruza kandi barahingaga, bakubaka ; 29ariko umunsi Loti avuye muri Sodoma, Imana igusha umuriro uvanze n’amahindure biturutse ku ijuru, bose irabatsemba. 30Ni ko bizamera ku munsi Umwana w’umuntu azigaragazaho. 31Kuri uwo munsi, uzaba ari hejuru y’inzu ntazamanuke ku nzu ye ngo agire icyo avanamo. Kandi uzaba ari mu murima, ntazasubire imuhira. 32Nimwibuke umugore wa Loti ! 33Uwihambira ku bugingo bwe azabubura, naho uzahara ubugingo bwe azabuhorana. 34Ndabibabwiye : muri iryo joro abantu babiri bazaba bari ku buriri bumwe, umwe azafatwa, undi asigare. 35Abagore babiri bazaba bari hamwe basya, umwe azafatwa, undi asigare. » (36 … ) 37Abigishwa ni ko kumubaza bati « Ibyo bizabera hehe, Nyagasani? » Arabasubiza ati «Ahazaba hari intumbi, ni ho inkongoro zizakoranira.»


text:
Muri iki gihe, uburwayi bw’impyiko buri guhitana benshi kandi bagapfa mu buryo butunguranye kuko ubu burwayi bwangiza ukubiri bucece, ibyo mu ndimi z’amahanga bita ko ari "Silent killers". Akenshi izi ndwara ntizihita zigaragaza ibimenyetso ku ikubitiro, kugeza ubwo bigeze aho bikomeye.
Ni byiza kugana muganga niba ugaragaza bimwe mu bimenyetso tugiye kugarukaho muri iyi nkuru. Nk’uko tubikesha urubuga kidney.org, dore bimwe muri ibyo bimenyetso bishobora kukwereka ko impyiko zawe zifite ikibazo:
1. Guhorana umunaniro ukumva nta mbaraga ufite
Impyiko zikora akazi gakomeye ko kuyungurura amaraso zigakuramo imyanda, iyo rero zagize ibibazo ntizishobore gukora neza, imyanda iba myinshi mu maraso, ibi bigatera kunanirwa no kugira intege nkeya. Nanone kandi kurwara kw’impyiko bitera kubura amaraso mu mubiri, bityo bigatuma umuntu acika intege cyane.
2. Kudasinzira neza
Iyo impyiko zitayunguruye amaraso neza, imyanda aho kugira ngo isohoke mu maraso ahubwo igumamo, ibyo rero bigatuma umuntu ashobora kubura ibitotsi bigatuma adasinzira neza. Iki rero nacyo ni ikimenyetso gishobora kugaragaza ko impyiko zawe zitari gukora neza.
3. Gushaka kujya kwihagarika inshuro nyinshi
Niba ushaka kujya kwihagarika inshuro nyinshi cyane cyane ninjoro, iki gishobora kuba ikimenyetso cy’impyiko zidakora neza. Iyo utuyunguruzo two mu mpyiko twangiritse, bishobora gutera kujya kwihagarika kenshi. Rimwe na rimwe ibi bishobora kuba ikimenyetso cyo kubyimba kwa prostate ku bagabo.
4. Kwihagarika amaraso
Ubusanzwe impyiko nzima iyo ziyungurura amaraso zikuramo imyanda, zirinda utunyangingo tw’amaraso (Blood cells) ariko iyo utuyunguruzo tw’impyiko twangiritse, twa tunyangingo tw’amaraso dusohokana n’inkari ugasanga urihagarika inkari zivanze n’amaraso. Iki rero gishobora kuba ikimenyetso cy’uko impyiko zawe zangiritse, ibi kandi bishobora gusobanura ko ufite utubuye mu mpyiko cyangwa se ikibyimba mu mpyiko.
5. Kubyimba ibirenge n’amaguru
Kudakora neza kw’impyiko bituma imyunyungugu ya Sodiyumu (Sodium) iba nyinshi mu mubiri, ibi bigatera kwireka kw’amazi menshi mu birenge ndetse n’amaguru. Gusa kubyimba amaguru n’ibirenge bishobora no kuba ikimenyetso cy’umwijima udakora.
6. Kubura ubushake bwo kurya no guta ibiro
Ku bantu bafite ikibazo cy’impyiko, umubiri utangira gukora nabi kubera imyanda iba yabaye myinshi mu mubiri bigatuma ubushake bwo kurya bugenda bugabanuka, ibyo rero bigatera kunanuka mu buryo budasanzwe.
7. Kugira ibinya byinshi mu mubiri
Iyo impyiko zifite ikibazo, imyunyungugu ya Kalisiyumu na Phosphore iragabanuka, ibi rero bigatera kumva ibinya mu mikaya yo mu mubiri. Gusa kugira ibinya ntibivuze ko buri igihe aba ari uburwayi bw’impyiko, niyo mpamvu ari byiza kujya kwa muganga kugira ngo bapime barebe ikibitera.
8. Kubabara mu gice cy’umugongo wo hasi
Ububabare bwo mu mugongo wo hasi si ko buri gihe busobanuye uburwayi bw’impyiko, gusa iyo impyiko ziri kwangirika umuntu ashobora kubabara umugongo wo hasi. Iki nacyo cyaba ikimenyetso ugomba kwitondera.
Ese wari uzi ko hari imiti myimerere yagufasha ku burwayi bw’impyiko?
Impyiko zikora akazi gakomeye mu mubiri wacu cyane cyane kuyungurura amaraso, ni ngombwa rero kuzisigasira zigakora neza. Gusa hari igihe ushobora kuba uzirwaye cyangwa baragusuzumye bakakubwira ko zidakora neza. Ubu rero habonetse imiti myimerere ikozwe mu bimera, ikaba yizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration), ikaba ifasha impyiko kuyungurura neza amaraso, irazisana iyo zangiritse ndetse ikica udukoko twazangiza.
Muri iyo miti twavugamo nka Kidney tonifying capsule, Cordyceps plusCapsules, Soybean Lecithin capsules, Kudding plus tea n’indi itandukanye. Twabibutsa ko iyi miti nta ngaruka igira ku muntu wayikoresheje. Uramutse ukeneye iyi miti wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.


text:
Amezi atanu arihiritse batazi uko umushahara usa
Abaturage 318 bibumbiye mu makoperative akora isuku mu mihanda iri muri Rulindo batangaza ko bamaze amezi atanu badahembwa kandi bakora.
Abo bakozi bari mu makoperative 11 akora isumu mu mirenge 17 igize akarere ka Rulindo, bahamya ko babayeho nabi kubera kudahabwa umushaha bakoreye; nkuko umwe muri bo witwa Ntahombizi Patrice, abisobanura.
Agira ati “Birababaje kubona tumara amezi arenga atanu tutarahembwa tubayeho nabi pe! Ntawe ukidukopa twiswe abambuzi, inzara yaratwishe, nkanjye sindishyurira abanyeshuri, nabuze n’amafaranga yo kwishyura za Mitiweri kandi najyaga nzitanga!”
Aba bakozi bakomeza bavuga ko ubuyobozi w’Akarere ka Rulindo buhora bubabwira ko buzabishyura ariko bagategereza amaso agahera mu kirere. Bahamya ko umushahara bahabwa ariwo bakuramo ibyo bakenera buri munsi.
Emille Ntambara, ushinzwe iterambere ry’imihanda mu karere ka Rulindo, avuga ko impamvu abo bakozi batinze guhembwa ari uko Minisiteri y’Imari n’Igenamigambi (Minecofin) yatinze kohereza amafaranga bagomba guhembwa, bitewe nuko bari bari mu isozwa ry’umwaka w’ingengo y’imari wa 2015-2016.
Miliyoni 11FRw ni zo zigomba guhembwa abo bakozi bose. Ayo mafaranga aturuka muri (Minecofin), akagera ku karere akabona guhabwa abakozi.
Ntambara avuga ko kuri ubu ayo mafaranga yamaze kugera ku karere. Bari kunononsora umushahara buri wese azahembwa kugira ngo babahembe bidatinze.
Umuyobozi w’Akarere ka Rulindo Emmanuel Kayiranga nawe yizeza abo bakozi ko mu gihe kitarambiranye bazabahemba, bakikura mu bukene.


text:
KANDA HANO UREBE VIDEO
Nibyo koko burya kurambana n’umuntu mu kundana biraharanirwa,ikindi kandi kugira urukundo rurambye ntibipfa kugerwaho na buri umwe ariko kandi ntabwo bigoye habe namba, gusa burya utuntu duto duto twiza ugenda ukorera uwo mukundana wowe wita ko tworoheje, burya harigihe kuri we abifata nk’ikintu kinini kandi cy’ingenzi mu buzima bwe.
Wowe usoma iyi nkuru uri murukundo cyangwa se witegura kurujyamo,ibi ni bimwe mu bintu byoroheje wakorera uwo ukunda akazabikubahira kandi bikavomera urukundo rwawe kugera rugeze ku ndunduro y’ibyifuzo n’inzozi wagiriraga uwo ukunda.
1 Kubaha uwo mukundana: Igihe cyose uzaba uri mu rukundo uzitoze kandi wihe intego yo kubaha uwo mukundana bizatuma yumva ntawundi wakuruta maze agukunde byimazeyo.
2.Guhitamo akarabo gahuje n’uko akunda kwambara cyangwa ibara akunda: Niba ushaka kwigarurira umutima w’umukunzi wawe ite ku byo akunda. Cyane cyane niba uziko akunda ibara runaka reka dufate nk’urugero rw’ibara ry’iroza umutungure umuhe akarabo k’iroza. Ibi bizamushimisha abigukundire kandi ajye ahora akubona nk’umuntu mushya buri gihe.
3.Kubaha ibitekerezo by’umukunzi wawe: iteka niba uri mu rukundo ujye wirinda kumva ko uri hejuru y’uwo mukundana cyane cyane mu bitekerezo bye n’uko abona ibintu kuko kuri we ni ko aba abibona. Kandi yo ubyubashye nawe arabigukundira ariko kubsuzugura abibona nko kumutesha agaciro bikaba byasenya urukundo rwanyu.
4.Gusangira nawe: kimwe mu bintu bishimisha uwo ukunda ni uko musangira, mukajyana ahantu mukagira icyo mufata cyo kurya cyangwa cyo kunywa. Ibi bigenda bimuremamo ishusho y’uko uri umukunzi we w’ibihe byose.
5.Kwirinda guhubuka mu byo uvuga: burya buri muntu wese azira umuntu uvuga ibintu atabanje gutekerezaho kuko bituma amufata nk’umuntu udaciye akenge cyangwa w’umupfapfa. Ariko iyo uvuga ibintu watekerejeho bikubakira ubudahangarwa n’icyubahiro bigatuma umukunzi wawe akubonamo igitinyiro n’icyubahiro.
6.Jya ushimira umukunzi wawe mu gihe yakoze neza: gushimira uwo ukunda mu gihe yakoze neza bimwubakamo ikizere bigatuma iteka ahora yumva nta wundi ugusumba kandi ko iteka umuha agaciro.
7.Gusaba Imbabazi: niba wifuza kuryoherwa n’urukundo saba imbabazi uwo mukundana mu gihe wamukosereje kandi uce bugufi mu gihe mwagiranye ikibazo kugira ngo mugikemure ibi bizakomeza urukundo rwanyu mwembikandi bitumen ruramba.
8.Gukoresha igihe cyanyu mushimishanya: Niba ufite umukunzi ni byiza gufata umwanya ukamushimisha ukamukorera utuntu dutandukanye turimo gukina udukino tw’urukundo gusetsanya n’ibindi bituma umukunzi wawe yishima kandi akanezezwa no kuba muri kumwe.
Burya koko urukundo ruraryoha kandi bikarushaho kuryoha cyane iyo ubyumva kimwe n’umuntu muri kumwe mu nzira y’urukundo,uramenye ntuzigere ubura inshyuti yawe kandi warasomye izinama.gusa nanone uzaharanire ikizatuma umukunzi wawe akubona mo urukundo n’ubunyangamugayo nk’azimwe mu nzira usanga akenshi zitabwaho mu rukundo.
Richard [email protected]


text:
Garura umubano n’Imana
Kuva adamu na Eva barya ku giti bari barabujijwe n’Imana bahise bagira kamere y’icyaha yanduye, ndetse n’ababakomotseho bose bavuka ari babi cyane nk’ababyeyi babo(Intangiriro 6:5), ku bw’iyo mpamvu isi yose iranduye nta n’umwe uvuyemo, abantu bose bambaye umubiri icyo baba biyita cyose ni abanyabyaha kavukire(Zaburi 51:7; Yesaya 48:8; Abaroma 3:12; Yesaya 64:5; Zaburi 53:2-4;Itangiriro 8:21; Zaburi 58:4; Abefeso 2:3), kandi umujinya w’Imana ubahoraho, bakwiye igihano cy’iteka ryose ikuzimu kure y’Imana kuko bose ari inkozi z’ibibi, igihano cy’icyaha ni urupfu rw’iteka (Abaroma 6:23) -aribyo gutandukanywa n’Imana iteka ryose. Umubano wari hagati y’abantu n’Imana yabo kuva isi yaremwa barawishe bahitamo kwikorera ibintu mu buryo bwabo, bityo batandukanywa nayo iteka ryose ku buryo nta garuriro rihari, kuko Imana y’ibihe byose iyo ikoze ubutabera(Justice), igihano cy’ibihe byose ni cyo gishobora kuyinyura gusa.
None twakwiyunga n’Imana dute? ni gute uwo mubano wacu n’Imana twatakaje wakongera kugarurwa?, ese tujye dusaba imbabazi tuti “Mana mbabarira kubyo nakoze!” birahagije ngo tubabarirwe koko tugize dutyo?, mu byukuri iyo biba bihagije Imana yari kuba yarabwiye abisirayeli iti “Mujye muvuga muti  >, nzajya mpita mbabarira ako kanya.”, ariko iyo usomye bibiliya usanga ubwo buryo butarakoraga, ndetse nta naho bwigeze bukoreshwa imbere y’Imana, kuko igihano cy’icyaha ari urupfu(Abaroma 6:23;Kubara 18:22), Imana yahaye abayisirayeli amabwiriza yo kwica ubuzima bw’inyamaswa nk’intama cyangwa intuma cyangwa ibindi binyabuzima mu kimbo cyabo nk’impongano y’ibyaha byabo(Abalewi 5:6-19;Abalewi 17:11-14) kugirango babe bababariwe by’agateganyo kuko ubuzima bw’ibyo bitambo ntwabwo bwari ubw’iteka ryose, ariko nibwo buryo bwonyine umujinya w’Imana washoboraga guhoshwa.
Icyo nicyo cyatumye Kristo aza mw’isi akitanga kugirango umwizera wese yungwe n’Imana by’iteka ryose(Yohana 3:14-18), niba ushaka kugarura umubano mwiza hagati yawe n’Imana izere gusa ko igitambo cya Kristo gihagije mu kukozaho ibyaha byawe byose(Abaroma 3:24-26), uwo mubano ntugarurwa n’uko wubahirije amategeko cyangwa wakoze ibyiza, ahubwo ugarurwa gusa n’igitambo cya Kristo, iyo wizeye ko amaraso yamennye ku musaraba yari ku bwawe ngo ubabarirwe ibyaha byose wakoze, ibyo ukora ndetse n’ibyo utarakora(Abagaratiya 2:16;Abefeso 2:8-9). Iyo umutima wawe utagucira urubanza imbere y’Imana ubikesha igitambo cya Kristo cyatambwe ku bwawe(Abaheburayo 10:22), icyo gihe umubano wawe n’Imana uragaruka, kandi uwo mubano uba ari uw’iteka nta gishobora kugukura mu maboko ye ukundi igihe wizeye ko amaraso ye ahagije mu kukozaho ibyaha byose iteka ryose(abaroma 8:38-39; Matayo 28:20).


text:
Christopher Michael Pratt uzwi cyane nka "Chris Pratt" ni umukinyi w’icyamamare muri filime i Hollywood ho muri Leta Zunze Ubumwe za Amerika. Aherutse gukina mu yitwa "Jurassic World" , filime yatangajemo abantu benshi bitewe n’ uburyo yahamije Kristo.
Muri iyi Filime yashyizwe ahagaragara ku italiki ya 10 Kamena 2015, Uyu mukinnyi unagaragaramo cyane, abantu benshi batangazwa n’uburyo adatinya guhamya Umwami Yesu ku bwo kuzirikana ibyo yamukoreye.
Igitangazamakuru cyo muri Amerika cyitwa "Conservative Tribune" gitangaza ko nyuma yo guhura n’ibibazo bikomeye n’umugore we, nawe w’umukinnyi wa Filime Anna Faris; Bagaragaje uburyo bemera Yesu Kristo nk’Umwami ukomeye kandi w’Umunyembaraga. Ubwo umwana wabo yavukaga hasigaye ibyumweru icyennda ngo igihe cyagenwe cyo kuvuka kigere, umugore we yamaze ukwezi mu bitaro akurikiranwa n’abaganga.
Chris Pratt yatangaje uburyo yiyeguriye Imana, muri ibyo bihe bitari biboroheye, ndetse avuga ko bya mubereye ibikomeye mu buzima bwe bwose. Yaragize ati "Twari turemerewe cyane kandi byamaze igihe kitari gito. Twasenze ubutitsa. Ibi bihe byahinduye cyane imyumvire yanjye ku kwizera ugukomera kw’Imana, Atari uko gusa nashakaga ko umwana wanjye akira ahubwo kuko nabonye Imana mu buryo butangaje, yigaragaza mu buzima bwanjye. Sinanzi ko Imana yanyemera, ariko yarabikoze."
Mu gihe abaganga bakomeye ku isi bari bamaze kwemeza ko uwo mwana adashobora kubaho kubera uko yari ameze, Imana yigaragarije Pratt n’umugore we, ikiza umwana wabo. Bahamya ko ibi byavuye ku bihe bidasanzwe bagize byo gusenga ubudasiba we n’umugore we.
Christopher Michael Pratt n’ umugore we Anna Faris, ubu bahamya badashidikanya imirimo itangaje Imana ikora
Bahamya badashidikanya ko Imana yumva kandi igasubiza amasengesho y’abantu bayisenze babikuye ku mutima. Avuga kandi ko Imana yamwemeye ntawe itakwemera. Kandi ko Imana yamwumviye, ntawe itakumvira, igihe cyose yaba ayisenze abikuye ku mutima.
Ubu Pratt ashishikazwa no kwandika buri gihe ku rukuta rwe rwa Facebook amasomo yo muri Bibiliya. Ibi bitangaza abantu benshi, uburyo umukinnyi wa filime w’icyamamare yandika amagambo y’Imana umunsi ku wundi.
Kimwe mubyafashije Pratt guhamya Umwami Yesu, ni uko yabanje kumenya ko ari Umwana w’Imana ifite imbaraga. Bityo ntaterwa isoni no kwitwa uwa Yesu. Agendeye ku magambo Pawulo intumwa yavuze "Kuri bose nabaye byose kugira ngo mu buryo bwose nkize bose." Pawulo yisanishaga na bo ari kumwe na bo atari ukugira ngo ahindurwe na bo ahubwo ari ukugira ngo abahindurire kuri Kristo.
Ntidukwiye guhindurwa n’ aho tugeze ahubwo tugomba kugaragaza itandukaniro, aho tugeze hose.


text:
Umuhango wo kuzibashyikiriza, wabereye ku cyicaro cy’iryo shuri mu Karere ka Ngoma, kuwa 15 Ukuboza 2017.
Aya masomo bayahawe mu mushinga uterwa inkunga n’ihuriro ry’Abadage babakora imyuga n’ubukorikori (CSC Koblenz), ihuriro ry’amasosiyete y’ubwubatsi mu Rwanda, ibigo bya Leta birimo icyo guteza imbere imyuga n’ubumenyingiro, IPRC East n’ibindi.
Ugamije guteza imbere ubumenyi n’ubushobozi mu myuga, ufasha abanyeshuri kwiga banimenyereza akazi mu buryo buzwi nka ’dual system’
Ni icyiciro cya kabiri cy’abize muri IPRC bakimenyereza akazi mu bigo bikora ibisa n’ibyo biga, aho bize kandi banonosora isomo rimwe, bakaba basohokanye ubumenyi bwo ku rwego rwo hejuru.
Umuyobozi wungirije ushinzwe amasomo n’amahugurwa muri IPRC East, Eng. Rita Clemence Mutabazi yavuze ko ubwo buryo bushyizwemo imbaraga bwaba igisubizo kirambye ku ibura ry’abanyamwuga.
Yagize ati ’’Twabonye itandukaniro hagati y’uburyo twigishamo busanzwe n’ubu buryo bushya bwa ‘dual training’. Ntitwatinya kuvuga ko ubu buryo bushyizwemo izindi mbaraga cyaba ari igisubizo kirambye ku ibura ry’abanyamwuga bakora umurimo unoze.’’
Umuyobozi w’ishyirwa mu bikorwa ry’uyu mushinga, Matti Tomingas yavuze ko abize barangije ari inzobere mu byo bize, ababwira ko bagomba kwihitiramo hagati yo gushaka akazi, kwihangira umurimo cyangwa gukomeza kwiga andi masomo.
Umunyeshuri uhagarariye abandi yavuze ko uburyo bwa dual training bwabafashije kwiga ari n’abakozi, bityo umunyeshuri akaba arangiza afite uburambe n’ubunararibonye.
Umuyobozi w’Akarere ka Ngoma, Nambaje Aphrodice, yavuze ko uyu mushinga uzaziba icyuho kigaragara ku isoko ry’umurimo mu bintu bimwe na bamwe bakeka ko byoroshye nko gusiga amarangi, mu gihe kubikora bisaba ubumenyi buhagije kandi ko uzafasha igihugu kugera ku ntego zacyo mu buryo bwihuse.
Uyu mushinga wa ’TVET partnership project’ uterwa inkunga n’igihugu cy’u Budage binyuze muri Ministeri ishinzwe ubutwererane mu by’ubukungu n’iterambere (Federal Ministry of Economic Cooperation and Development) watangiye mu 2014 , ibikorwa byawo bizarangira mu 2020.


text:
Aya masezerano yasinywe kuri uyu wa Gatatu, yemerera I&M Bank kugurizwa na BRD miliyoni 600 z’amafaranga y’u Rwanda icyarimwe, na yo ikayaguriza ibigo bito n’ibiciriritse bishaka gukora imishinga yo kongera ibicuruzwa byoherezwa mu mahanga.
Umuyobozi Mukuru wa BRD, Alexis Kanyankole, yasobanuye ko aya masezerano ari muri gahunda yo gukoresha inkunga ingana na miliyari hafi esheshatu Guverinoma y’u Budage yahaye u Rwanda umwaka ushize binyuze mu kigega ‘Export Growth Facility’ EGF, gifasha abohereza ibicuruzwa mu mahanga.
Yagize ati “Intego ni ukugira ngo twongere imbaraga mu byerekeranye n’imari ishorwa mu byerekeranye n’ibyoherezwa mu mahanga, bityo bitume n’umuvuduko tugenderaho wo kohereza ibicuruzwa mu mahanga wiyongera.”
Muri gahunda y’imbaturabukungu ya II, (EDPRS II), u Rwanda ruteganya kuzamura ibyoherezwa mu mahanga bikagera kuri 28%. Imibare ya Banki Nkuru y’Igihugu igaragaza ko ugereranyije na 2015, mu mwaka ushize ibyoherezwa mu mahanga mu buryo bwemewe n’amategeko byiyongereyeho 7.1%, ibitumizwayo bigabanuka kuri 2.7%.
Kanyankole yavuze ko amasezerano basinyanye na I&M Bank ateganya ko banki ayobora izayiguriza ku nyungu iciriritse, nayo ikaguriza ibigo bito n’ibiciriritse ku nyungu ntoya ugereranyije n’uko bisanzwe.
Yagize ati “Bizaba bitandukanye n’uko byakorwaga kuko inyungu izajya yakwa ibyo bigo muri iyo mishinga izaba itarenga 14%, ni mu gihe ku isoko risanzwe babonaga inguzanyo ku nyungu ya 16% kuzamura.”
Umuyobozi ushinzwe ibirebana n’ubucuruzi n’iterambere ry’ikoranabuhanga muri I&M Bank, Faustin Byishimo, yavuze ko amafaranga BRD yabahaye azatuma bakemura ikibazo cy’ibigo bito n’ibiciriritse cyo kutabona inguzanyo inguzanyo z’igihe kirekire kandi zihendutse.
Yagize ati “Amafaranga tubonye bayaduhaye ku nguzanyo ntoya ugereranyije n’uburyo tubona amafaranga ku isoko, biduhaye ububasha bw’uko natwe twatanga inguzanyo ku giciro giciriritse kuruta uko dusanzwe tuyitanga. Twabahaga amafaranga ku myaka itatu cyangwa ine, ubu biratwemmerera kuyatanga mu myaka irindwi cyangwa icyenda.”
Imishinga izitabwaho ni iyijyanye no kohereza ibicuruzwa mu mahanga gusa, yaba ibikomoka ku buhinzi, ubworozi, amabuye y’agaciro, ibikorerwa mu Rwanda n’iyindi. Ubusanzwe I&M ikaba ikorana n’amakoperative akora mu bijyanye n’ikawa, icyayi, imboga, imbuto n’abandi.


text:
Ubushakashatsi bwakorewe ku bantu bagera kuri miliyoni enye, bavutse hagati y’umwaka wa 1891 na 2001, bwagaragaje ko abagabo banywaga inzoga cyane kurusha abagore, bwanagaragaje kandi ko ari nabo bakunze kugerwaho n’ingaruka zo kunywa inzoga ugereranyije n’abagore.
Inkuru dukesha BBC ivuga ko ubwo bushakashatsi bugaragaza ko abantu bavutse mu myaka 1900, abagabo banywaga inzoga bari bakubye kabiri abagore kandi ko abagaragazaga ibibazo biturutse ku kunywa cyane bari bakubye gatatu abagore, mu gihe abagerwagaho n’ingaruka z’inzoga zirimo n’uburwayi bw’umwijima bari inshuro 3.6 ugereranyije n’abagore.
Ubushakashatsi bwakozwe na BMJ ( British Medical Journal) bugaragaza ko ikinyuranyo cyo kunywa inzoga hagati y’abagore n’abagabo cyagabanutse cyane ugereranyije no mu myaka 15 ishize, ku buryo abagabo n’abagore bashaka kunganya urugero rwo kunywa n’ibibazo bituruka ku nzoga.
Kuva icyo gihe ngo abagore banywa inzoga biyongereyeho 1.1, mu gihe 1.3 byabo bahura n’ibibazo by’ubuzima biterwa no kunywa inzoga.
Itsinda ry’abashakashatsi bo muri Kaminuza ya South Wales muri Australia, ryifashishije imibare yavuye mu bantu bo hirya no hino ku Isi, biganjemo abaturuka muri Amerika y’Amajyaruguru no ku mugabane w’u Burayi, bagaragaje ko uko gukora inzoga byiyongera ndetse n’uburyo zamamazwa, akenshi ngo bikurura abagore cyane abakobwa bakiri bato.
Bavuga ko abahanga mu bijyanye n’ubuzima bw’abantu bakwiye gushyira imbaraga mu gusobanurira abagabo n’abagore ingaruka zo kunywa inzoga n’uburyo bwo kuzirinda.


text:
Amakuru y'ubukwe bwa Safi yatangiye kuvugwa buturutse ku mpapuro z’ubutumire bw’ubu bukwe zanyuranagamo ku mbuga nkoranyambaga maze umunyamakuru wa Inyarwanda yihutira gushaka uko yavugana na Safi Madiba ngo amenye ukuri nyako k’ubukwe bwa Safi Madiba, uyu utigeze agora umunyamakuru yahise yemera ko afite ubukwe. Ubwo yaganiraga na Inyarwanda Safi Madiba yagize ati:
Ni byo rwose mfite ubukwe icyakora ubutumire mwabonye sinzi aho mwabukuye kuko njye ubwanjye sindabushyira hanze, wenda n’itariki si iriya bavuga (yisekera) gusa byo ubukwe burahari ariko ibyasohotse ku mpapuro z’ubukwe mwabonye sinjye wazitanze kuko buriya butumire mwabonye ubanza bwibwe aho nazikoreshaga gusa byo rwose mbamare impungenge ubukwe bwo burahari kandi vuba.
Nubwo avuga ko atemera aho 'invitations' zavuye dore impapuro z'ubutumire mu bukwe bwa Safi
Uyu muhanzi abajijwe itariki nyayo y’ubukwe cyane ko yari amaze kuvuga ko ishobora kuba atari iyatangajwe mu mpapuro z’ubutumire Inyarwanda.com ifitiye kopi, Safi Madiba yagize ati ”Muhumure erega namwe nzabatumira… wenda muzayibona.” Uyu muhanzi wo mu itsinda rya Urban Boys icyakora yemereye Inyarwanda.com ko ubukwe bwe buri mu ntangiriro z’ukwezi k’Ukwakira 2017.
Amakuru yari ahari kugeza ubwo twaganiraga na Safi Madiba ni uko afite ubukwe tariki 1 Ukwakira 2017 ahazaba imihango yo gusaba no gukwa izabera ku i Rebero. Safi Niyibikora akaba ari bwo azasaba umukunzi we Judithe Niyonizera bamaze kwemeranya kurushinga. Amakuru yizewe agera Inyarwanda.com ni uko uyu mukunzi wa Safi (Judithe Niyonizera) bamaze igihe bakundana ndetse uyu akaba ari nawe mbarutso yo gutandukana kwe n'uwo bahoze bakundana Umutesi Parfine baherutse gutangaza ko batandukanye.


text:
Ibi byatangajwe n’Umuyobozi Mukuru w’Ikigo cy’Igihugu gishinzwe kurengera Ibidukikije (REMA) mu kiganiro yagiranye na KT Press ku wa Gatandatu w’icyumweru gishize.
Ubuyobozi bwa REMA buvuga ko kugeza ubu gahunda yo kwimura ibikorwa biherereye mu bishanga hari bamwe batarayumva neza ngo bayubahirize.
Mu bigo bikomeye biri kuri gahunda yo kwimurwa mu bishanga harimo uruganda Utexrwa rukora imyenda, ruherereye mu Karere ka Gasabo; La Palisse Hotel na Kigali Parents School, bimwe muri byo bikazahabwa ingurane.
Eng. Ruhamya yagize ati “ Ibikorwa bimwe byashyizwe mu bishanga hakurikijwe itegeko rya kera, leta izatanga ingurane byimurirwe ahandi.”
Inkuru ya KTPress ikomeza ivuga ko itsinda ry’abatekinisiye ryashyizweho ngo rikurikirane ibyo kwimura ibikorwa byubatswe mu bishanga ryagombaga kugirana inama na Minisitiri w’Ibidukikije kuri iki Cyumweru rikamumenyesha aho bigeze.
Muri Nzeri uyu mwaka ni bwo REMA ifatanyije n’Umujyi wa Kigali byatangiye gukangurira abafite ibikorwa mu bishanga kwimuka hagamijwe kurengera ibidukikije n’inyungu rusange.
Eng Collette Ruhamya, yavuze ko abantu bakwiriye gutekereza ahazaza h’igihugu aho gutekereza ahabo ku giti cyabo, bakumva ko kubungabunga ibidukikije bifitiye akamaro Abanyarwanda muri rusange.


text:
Ibi byatangarijwe mu nama yateranye kuri uyu wa kane tariki 13 Ukwakira 2016, ihuje abayobozi ba za SACCO 416 mu gihugu n’ubuyobozi bw’Ikigo cy’Igihugu gishinzwe guteza imbere Amakoperative (RCA).
Umuyobozi wa RCA, Apollo Munanura, avuga ko guhera mu kwezi gutaha bifuza ko Imirenge SACCO yazaba ifite umutekano uhamye.
Yagize ati "Gutangirana n’ukwezi kwa 11 (Ugushyingo), twifuza ko umutekano w’Imirenge SACCO waba ucunzwe neza. Twavuganye n’Ikigo cya ISCO (yahoze ari Intersec) ngo ibafashe, twashatse ikigo gifite ubushobozi n’ibikoresho. Ni igihe cyo gushyiraho uburinzi bufatika, niyo yaba umurinzi umwe ku munsi ariko ufite imbunda n’amahugurwa ahagije."
RCA yahisemo ko Sacco zirindwa na ISCO
Umuyobozi ushinzwe ishami ry’uburinzi muri ISCO, Harera James, yasobanuriye abayobozi b’Imirenge Sacco amavu n’amavuko ndetse n’uburambe bw’iki kigo, abizeza ko batazabatenguha.
Yagize “Ku bakiriya basanzwe muri rusange, ushinzwe umutekano ufite imbunda yishyurwa amafaranga ibihumbi 180 ku kwezi hatarimo umusoro ku nyungu (TVA) udafite imbunda ni amafaranga ibihumbi 120 hatarimo umusoro ku nyungu. Kubera ibiganiro twagiranye na RCA batugaragarije ikibazo cy’ubushobozi bwa za Sacco [...] igiciro twarakigabanyije tugeza ku mafaranga ibihumbi 160 hatarimo TVA.”
Bamwe mu bayobozi ba Sacco bagaragaje impungenge
Hakizimana Jean de Dieu, Visi Perezida wa Sacco ya Kanombe yagize ati “Niba ucunga umutekano w’ikigo gishobora kunguka miliyari 20 ku mwaka, ukaza gucunga uw’ikigo gishobora kunguka miliyoni ebyiri, eshatu, eshanu, wajya kugicungira umutekano ukamanukaho ibihumbi 20 […] aho niho nagiriye impungenge, aho mwabanje gutekereza uburyo Sacco zunguka?”
Yakomeje avuga ko nta muntu wanga icyiza, ahubwo ngo buri wese aracyifuza ariko hari igihe kimunanira.
Ati “Nagize impungenge ku biciro, Sacco murazizi nagiraga ngo tugereranye hamwe no kwitanga no kwitangira igihugu dufashe Sacco zitere imbere kuko hari igihe muzazisaba ibyo zishobora kubona”.
Abandi bakomeje batanga ibitekererezo, bagaragazaga ko Sacco zikiyubaka zitarabona ubushobozi bwo kwishyura abashinzwe umutekano amafaranga menshi, mu gihe hari abatangaga icyifuzo cy’uko abanyamuryango bagira uruhare mu kwishyura abashinzwe umutekano bafite ibikoresho byabugenewe.
RCA yakuriye inzira ku murima abifuza inkunga
Ku kifuzo cy’uko Ikigo cy’Igihugu gishinzwe Amakoperative cyakunganira Sacco kubona amafaranga yo kwishyura abashinzwe umutekano, Umuyobozi wa RCA yababwiye ko bagomba kwishakamo ubushobozi.
Yagize ati “Gutera inkunga ntabwo bikigezweho muri iyi minsi, iyo ni imyumvire idakwiye kuba irangwa mu Mirenge Sacco, ishobora kurangwa mu makoperative ya yandi acuruza ibindi bintu. Mukwiriye kwishakamo ibisubizo.”
Ku wa 29 Nzeri uyu mwaka, Umurenge SACCO ’Imbaduko’ wo mu Murenge wa Burega, mu Karere ka Rulindo, yatewe n’abajura bayicucura amafaranga y’u Rwanda 4,926,530 banica umwe mu baharindaga bamuteraguye ibyuma.